KEPUTUSAN UJIAN SARINGAN COVID-19 KE ATAS WARGA AMERIKA SYARIKAT KEKAL – DR WAN AZIZAH

PUTRAJAYA: 16 Feb — : Kementerian Kesihatan telah menjalankan ujian ulangan COVID-19 ke atas pasangan suami isteri warga Amerika Syarikat yang merupakan penumpang Kapal Persiaran Westerdam, dan menerima keputusan sama.

Timbalan Perdana Menteri Datuk Seri Dr Wan Azizah Wan Ismail berkata ujian ulangan COVID-19 itu dijalankan ke atas mereka lewat malam tadi dan keputusan sama diperolehi iaitu positif bagi isteri dan negatif bagi suami beliau.

“Hasil ujian pengesanan COVID-19 pada 15 Feb lepas mendapati isterinya, 83 tahun adalah positif. Pesakit mengalami gejala batuk tetapi tiada demam atau sesak nafas, dan dapatan X-ray beliau menunjukkan tanda radang paru-paru.

“Manakala ujian ke atas suaminya didapati negatif COVID-19. Namun beliau kini menerima rawatan bagi jangkitan bakteria yang dialami,” katanya pada sidang media perkembangan terkini jangkitan COVID-19, di sini hari ini.

Dr Wan Azizah berkata pasangan suami isteri itu merupakan antara 145 penumpang penerbangan sewa khas Malaysia Airlines MH8763 dari Lapangan Terbang Antarabangsa Sihanoukville, Kemboja yang mendarat di Lapangan Terbang Antarabangsa Kuala Lumpur pada 7 petang, Jumaat.

Kesemua 145 penumpang itu telah menjalani saringan kesihatan dan didapati pasangan suami isteri itu dikesan bergejala melalui pemeriksaan pengimbas terma dan dibawa ke Hospital Sungai Buloh untuk pemeriksaan selanjutnya.

Wanita itu kini berada dalam keadaan stabil dan dirawat di wad isolasi Hospital Sungai Buloh, katanya.

Kapal persiaran itu telah berlabuh di Hong Kong sehari sebelum memulakan pelayaran East Asia Cruise selama 14 hari pada 1 Feb, bagaimanapun Jepun, Filipina, dan Thailand melarang kapal itu daripada berlabuh di pelabuhan-pelabuhan mereka selepas beberapa orang penumpang sebuah lagi kapal persiaran Diamond Princess yang di berlabuh di Jepun didapati positif bagi COVID-19.

“Kapal persiaran ini seterusnya tidak dibenarkan berlabuh di beberapa negara sebelum menerima kebenaran untuk berlabuh di Sihanoukville, Kemboja pada 13 Feb.

“Kedutaan Amerika Syarikat di Kuala Lumpur telah menyewa pesawat khas Malaysia Airlines bagi membawa sebahagian penumpang kapal persiaran daripada Lapangan Terbang Antarabangsa Sihanoukville ke pelbagai destinasi akhir penumpang melalui KLIA,” katanya.

Mengikut perancangan, beliau berkata pihak MAS akan menyediakan empat penerbangan pesawat sewa khas bermula 14 Feb sehingga 16 Feb, namun setelah dimaklumkan KKM mengenai kes positif itu, MAS telah membatalkan baki penerbangan sewa khas yang lain.

Sementara itu, Dr Wan Azizah yang juga Pengerusi Jawatankuasa Pengurusan Bencana Pusat (NADMA) berkata daripada 143 penumpang yang melepasi saringan dan tidak bergejala, 137 orang telah meneruskan perjalanan manakala baki enam orang masih menunggu penerbangan sambungan ke destinasi masing-masing.

“Enam penumpang itu akan menjalani ujian pengesanan COVID-19 dan sekiranya ujian itu disahkan negatif, mereka akan dibenar meneruskan perjalanan dan jika positif mereka akan dibawa ke hospital bagi pemantauan kesihatan seterusnya,” katanya.

Beliau menjelaskan aktiviti pengesanan kontak rapat telah dilaksanakan serta merta dengan melibatkan komunikasi di peringkat Malaysia International Health Regulations (IHR) Focal Point dengan National IHR Focal Point dari negara lain yang terlibat.

Maklumat ringkas mengenai setiap penumpang yang terlibat disalurkan kepada National IHR Focal Point bagi digunakan oleh Kementerian Kesihatan negara terlibat untuk menyusuli dan menjejaki penumpang terbabit sebaik mereka tiba di destinasi. — BERNAMA


KEMASKINI, DAFTAR BANTUAN PRIHATIN RAKYAT DILANJUTKAN SEHINGGA 25 FEBRUARI

KUALA LUMPUR: Tarikh pendaftaran baharu dan kemas kini bagi Bantuan Prihatin Rakyat (BPR) dilanjutkan sehingga 25 Februari 2021, yang sebelum ini dibuka dari 15 Januari hingga 15 Februari 2021.

Menteri Kewangan Tengku Datuk Seri Zafrul Tengku Abdul Aziz berkata, lanjutan tersebut dapat memastikan BPR diterima oleh mereka yang benar-benar layak, serta mengambil kira Perintah Kawalan Pergerakan (PKP) yang dilaksanakan ketika ini.

“Hanya pemohon yang tidak pernah menerima Bantua Sara Hidup (BSH) 2020 atau Bantuan Prihatin Nasional (BPN) B40, serta isi rumah berpendapatan RM5,000 dan ke bawah sebulan perlu membuat permohonan baharu.

“Ini termasuk golongan mudah terjejas baharu yang layak memohon akibat perubahan status pendapatan mereka ekoran impak penularan COVID-19,” katanya.

Mengulas lanjut, proses pendaftaran baharu/kemas kini ini, sebahagian daripada mereka yang tidak lulus dan belum menerima BPR masih berpeluang untuk mengemukakan permohonan untuk diverifikasi semula.

Bagi penerima BSH 2020 dan BPN B40 yang lulus sebelum ini tidak perlu membuat pendaftaran baharu atau kemas kini sekiranya tiada sebarang perubahan maklumat.

Tengku Zafrul memaklumkan bahawa Fasa 1 BPR akan dipercepatkan kepada penghujung Februari ini seperti yang diumumkan dalam Pakej Bantuan Perlindungan Ekonomi dan Rakyat Malaysia (PERMAI) pada 18 Januari lepas, manakala bayaran Fasa 2 pula dijangka dibuat awal Mei.

“Setakat ini, Lembaga Hasil Dalam Negeri (LHDN)  menerima hampir 550,000 permohonan baharu yang perlu diverifikasi dan disemak silang di dalam sistem.

“Proses itu turut melibatkan 25 agensi kerajaan termasuk Jabatan Pendaftaran Negara dan LHDN untuk memastikan hanya yang layak diluluskan untuk BPR,” katanya.


PN SEDIA KERJASAMA DENGAN MANA-MANA PARTI UNTUK BENTUK KERAJAAN, KECUALI PH

SHAH ALAM: Perikatan Nasional (PN) sedia menjalinkan kerjasama dengan mana-mana parti yang dapat menerima prinsip dan perjuangan gabungan itu dalam membentuk kerajaan yang bersih dan stabil kecuali dengan Pakatan Harapan (PH).

Pengerusi PN Tan Sri Muhyididn Yassin berkata susulan kemenangan 73 kerusi Parlimen setakat ini dan  kejayaan membentuk kerajaan negeri di Perlis,  PN akan berbincang dengan pimpinan parti-parti dari Sabah dan Sarawak dalam masa terdekat.

“Andaikata kita berjaya bentuk kerajaan bersama dengan parti yang sehaluan dengan PN, tumpuan PN adalah untuk melaksanakan semua tawaran ‘PN Best’ yang dikemukan kepada rakyat semasa tempoh berkempen,” katanya pada sidang media di Pusat Media Utama PN, di sini awal pagi ini.

Manifesto PN iaitu “PN Best’ yang bertemakan Prihatin, Bersih, Stabil mempunyai 50 tawaran utama yang jelas menunjukkan bahawa PN bertekad dan komited dalam membasmi rasuah di Malaysia.

Menerusi manifesto itu PN bukan sahaja perlu membuat aku janji antirasuah, tetapi mereka juga akan menjalani tapisan ketat dan jika terdapat calon yang disiasat oleh SPRM, mereka tidak akan dibenarkan untuk bertanding dalam pilihan raya.

Ditanya adakah PN sedia untuk bergabung dengan Barisan Nasional, beliau berkata perkara itu akan diserahkan kepada kebijaksanaan pimpinan parti dengan mengambil kira semua faktor termasuk suara, pandangan dan situasi tertentu, namun jawapan itu disambut laungan daripada para penyokong yang menolak perkara itu dengan teriakan “Tolak Zahid, Tolak BN”.

Disoal mengenai adakah PN mahu bergabung dengan PH bagi membentuk kerajaan dengan majoriti dua pertiga, Muhyiddin berkata “Bukan dengan PH”.

Dalam pada itu, Muhyiddin yang juga Presiden Bersatu berterima kasih kepada pengundi yang memberi sokongan padu terutamanya pengundi muda yang membolehkan PN mencapai kejayaan luar jangka.

“Saya juga ucapkan tahniah kepada calon-calon yang menang, dan berterima kasih dan penghargaan kepada jentera parti yang berkerja keras dan memberi komitmen serta semangat juang yang tinggi hingga PN menang, luar jangka,” katanya.

Muhyiddin turut memaklumkan pihaknya telah menerima surat daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan akan memuktamadkan perkara-perkara yang dititahkan sebelum petang esok.

“Kandungan surat tidak perlu saya dedah, Yang di-Pertuan Agong telah memberikan kepada kita perkara-perkara yang perlu kita sempurnakan mengikut kehendak Yang di-Pertuan Agong.

Perkara ini kita mengambil langkah secepat mungkin bermakna sebahagian daripada perbincangan akan kita lakukan esok dan harap dapat dimuktamadkan sebelum petang esok, insya-Allah,” katanya dan menambah gabungan itu akan mematuhi setiap perkara yang dititahkan Seri Paduka Baginda. –AlHijrah Online


ANGGOTA POLIS GUNA TELEFON KETIKA MEMANDU DISAMAN

PETALING JAYA: Seorang anggota polis disaman selepas didapati menggunakan telefon bimbit ketika memandu kenderaan milik Polis Diraja Malaysia (PDRM).

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya terkesan satu video tular di media sosial mengenai kejadian terbabit yang dipercayai berlaku di Lebuh Raya Persekutan menghala ke Petaling Jaya.

“Siasatan mendapati kejadian berlaku pada 15 Mei 2022 jam 9 pagi. Anggota polis yang terlibat telah dipanggil untuk siasatan dan saman telah dikeluarkan terhadap pemandu tersebut di bawah Kaedah 17(A) LN 166/59,” katanya dalam kenyataan pada Ahad.

Tambah beliau, kejadian tersebut tidak melibatkan kemalangan serta kecederaan kepada pengguna jalan raya yang lain.

Tegasnya, pihak polis tidak akan berkompromi terhadap salah laku anggota yang melakukan kesalahan ketika menjalankan tugas. – AlHijrah Online


ENAM TERBUNUH AKIBAT TEMBAKAN MORTAR DI ALEPPO

DAMSYIK: Sekurang-kurangnya enam orang awam terbunuh dan 31 lagi cedera semalam akibat tembakan mortar kumpulan penentang di bandar Aleppo di utara Syria, demikian laporan agensi berita SANA dan aktivis.

Kumpulan penentang yang berada di pinggir barat dan utara Aleppo melepaskan tembakan mortal ke arah kawan kejiranan bandar itu, dalam insiden serangan terkini di kawasan itu sejak beberapa hari lalu.

Mangsa yang cedera dibawa ke Hospital Razi untuk rawatan, demikian laporan agensi berita Xinhua memetik SANA.

Sementara itu, Syrian Observatory for Human Rights berkata serangan mortar terbaru itu menyebabkan puluhan terbunuh dan cedera.

Ia melaporkan kumpulan penentang turut meletupkan depoh senjata di pinggir bandar Aleppo.

Bandar Aleppo kini tenang selepas tentera menguasai kawasan timur bandar itu yang sebelum ini diduduki kumpulan penentang pada 2016.

Bagaimanapun, kumpulan penentang di pinggir bandar sering melepaskan tembakan mortar ke kawasan itu. — Terjemahan AlHijrah Online


12 MAUT DALAM RUSUHAN PENJARA DI ECUADOR

QUITO: Sekurang-kurangnya 12 banduan terbunuh dan 10 lagi cedera dalam rusuhan ganas yang berlaku awal pagi Ahad di sebuah penjara di selatan Ecuador, menurut laporan awal pihak berkuasa penjara.

Rusuhan itu berlaku di penjara Turi di bandar Cuenca, antara kompleks pemulihan terbesar di negara itu, lapor Xinhua.

Lebih 800 anggota polis dan tentera dihantar ke lokasi kejadian untuk mengawal keadaan.

Menteri Dalam Negeri, Patricio Carrillo pada sidang media berkata setakat ini, 12 mangsa sudah dikenal pasti.

“Rusuhan tercetus berikutan sebuah kumpulan banduan ingin menguasai pusat tersebut menyebabkan tercetus pergaduhan,” kata Carrillo.

Berikutan insiden itu, 90 banduan telah dipindahkan, termasuk 10 yang cedera.

Keganasan semakin berleluasa di penjara Ecuador sejak beberapa tahun kebelakangan ini ekoran persaingan antara kumpulan banduan, rusuhan terburuk berlaku pada September 2021 menyaksikan 116 banduan terbunuh dan 80 lagi cedera. – AlHijrah Online


RAYAN DISAHKAN MENINGGAL DUNIA

MAGHRIBI: Kanak-kanak lima tahun yang terperangkap di dalam sebuah perigi berhampiran bandar Chefchaouen, Maghribi sejak Selasa disahkan telah meninggal dunia.

Menurut laporan media antarabangsa yang memetik kenyataan yang dikeluarkan Istana Diraja Maghribi, Rayan Awram telah meninggal dunia sebelum berjaya dibawa keluar pasukan penyelamat.

Kenyataan itu menyusul selepas kanak-kanak itu berjaya dikeluarkan daripada perigi tersebut.

Raja Maghribi Raja Mohammed VI dilapor menzahirkan ucapan takziah kepada keluarga mangsa.

Misi menyelamat Rayan yang terjatuh di dalam lubang perigi sempit sedalam 32 meter itu mendapat perhatian dunia dan orang ramai menitipkan doa agar mangsa dapat diselamatkan.

Kejadian dikatakan bermula apabila mangsa dilaporkan hilang ketika bermain. — AlHijrah Online


Cubaan seludup pelarian Rohingya

BANGLADESH,
12 Februari – Pasukan keselamatan Bangladesh menghalang cubaan sindiket
pemerdagangan manusia untuk menyeludup masuk 22 pelarian Rohingya ke Malaysia
melalui bot, menurut pihak berkuasa, semalam.

Sinar
Harian melaporkan Pengawal Sempadan Bangladesh (BGB) menemui 11 wanita dan 10
kanak-kanak bersama seorang lelaki di perkampungan di pantai Teluk Bengal
berhampiran sempadan dengan Myanmar pada Ahad lalu.

Kesemua
mereka dikenakan bayaran AS$1,200 (RM4,882) setiap seorang untuk menaiki bot
kecil dan meredah perjalanan berbahaya itu.

Menurut
ketua BGB, Asadud Zaman Chowdhury, ramai wanita Rohingya terpedaya dengan
sindiket tersebut dan dipaksa menjadi pelacur.

Pihak
berkuasa kini bimbang lebih ramai pelarian Rohingya akan menaiki bot ke
Malaysia memandangkan keadaan Teluk Bengal tenang sehingga akhir Mac depan.


OP BENTENG DIPERHEBAT PASTIKAN WARGA ASING LOLOS TIDAK KEMBALI KE MALAYSIA

PUTRAJAYA: Kerajaan akan memperhebatkan Op Benteng di semua sempadan negara, bagi memastikan warga asing yang lolos keluar untuk berhari raya di negara mereka, tidak akan kembali ke Malaysia.

Menteri Kanan (Kluster Keselamatan) Datuk Seri Ismail Sabri Yaakob berkata, operasi dan pemantauan oleh pihak berkuasa akan dipertingkat dan diperketatkan, terutama di lorong-lorong tikus masuk ke negara ini, bagi mengekang penularan kes import wabak COVID-19.

“Sebagai contoh warga dari Indonesia yang ada permit bekerja di sini pulang berhari raya di negara mereka, bila mereka pulang, kita takkan benarkan mereka kembali lagi ke negara ini.

“Ini kerana dasar kita ketika PKP ini ialah tidak membenarkan sama sekali mereka pulang ke sini, untuk mengelakkan kes import,” katanya pada sidang media harian perkembangan Perintah Kawalan Pergerakan Bersyarat (PKPB) di sini hari ini.

Op Benteng yang melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM), adalah bagi mengawal ketat sempadan negara secara bersepadu daripada dibolosi PATI, bagi mengekang jenayah rentas sempadan selain menyekat penularan wabak COVID-19.

Ismail Sabri berkata, sejak 1 Mei sehingga semalam, seramai 327 pendatang tanpa izin dan 41 tekong ditahan, kerana cuba memasuki sempadan negara secara haram, terutama melalui lorong tikus.

“Turut ditahan tujuh individu yang disyaki penyeludup serta tujuh buah kapal. Agensi penguatkuasaan juga berjaya mengusir 86 pendatang tanpa izin, tiga tekong serta tiga buah kapal, yang cuba membolosi kawasan sempadan negara,” katanya.

Mengulas lanjut beliau berkata, menerusi Op Benteng juga, 1,515 warganegara asing yang menceroboh sempadan negara telah ditahan.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram.

“Agensi-agensi penguatkuasa akan terus mengetatkan kawalan kawasan sempadan, terutamanya di lorong-lorong tikus,” katanya. — BERNAMA


VIRUS POLIO DI SABAH MUNGKIN DATANG DARI LUAR: DR DZULKEFLY

PUTRAJAYA: Punca jangkitan virus polio seorang bayi lelaki berumur tiga bulan warga Malaysia dari Tuaran, Sabah, disyaki datang dari luar Sabah, kata Menteri Kesihatan Datuk Seri Dr Dzulkefly Ahmad.

Katanya terdapat dua kemungkinan virus polio yang berjaya dihapuskan sejak 27 tahun lalu muncul semula di negara ini iaitu sama ada datang dari Filipina atau pun keluarga bayi berkenaan ada melakukan perjalanan ke luar negara.

Menurutnya siasatan awal mendapati keluarga bayi berkenaan tidak mempunyai sejarah ke luar negara sebelum ini.

“Jadi setakat ini yang paling munasabah ialah datang dari luar Sabah kerana mereka tidak mempunyai sejarah ke luar negara. Berkemungkinan virus yang dibawa orang luar yang datang ke Sabah,” katanya dalam sidang media selepas merasmikan Sambutan Hari Inovasi Kementerian Kesihatan 2019, di sini hari ini.

Dr Dzulkefly berkata bayi malang itu mula menunjukkan simptom jangkitan virus berkenaan sebelum dia menerima suntikan vaksin yang kedua.

“Saya berharap ibubapa dapat melengkapkan kesemua tiga dos suntikan vaksin yang disarankan supaya dapat menghindarkan anak masing-masing dijangkiti penyakit seumpama ini,” katanya.

Dr Zulkefly memberitahu antara langkah kawalan yang telah diambil pihak kementerian adalah dengan pergi ke kawasan penempatan bayi berkenaan serta memberikan suntikan vaksin kepada mereka yang berumur bawah 15 tahun.

“Selain itu, kita juga akan mengenal pasti kawasan yang berisiko untuk dijangkiti simptom ini. Buat masa ini hanya suntikan vaksin sahaja dapat membantu kerana tidak ada ubat dapat menyembuhkan jangkitan terbabit,” katanya.

“Virus ini boleh meniru dan bermutasi, jadi kita kena berhati-hati terutamanya ibu bapa perlu memastikan yang anak-anak mereka mendapat suntikan vaksin,” katanya, sambil menambah langkah penjagaan kebersihan terutamanya ketika memegang bayi perlu diambil kerana virus itu mudah tersebar.

Dr Dzulkefly dalam pada itu menolak dakwaan bahawa Inactivated Polio Vaccine (IPV) menyebabkan vaccine-derived poliovirus (VDPV) kerana ia mengandungi virus Polio yang telah dimatikan (inactivated).

“KKM juga ingin menekankan bahawa VDPV yang dikesan pada kes kanak-kanak yang dilaporkan bukan disebabkan oleh vaksin IPV.

Sepanjang penggunaan vaksin oral polio di Malaysia, katanya lebih dari 80 juta dos telah diberikan, dan tiada sebarang kes VDPV dikesan.

“Kesemua kes poliomyelitis yang pernah dilaporkan di Malaysia sebelum ini merupakan kes akibat jangkitan virus polio liar (wild poliovirus, WPV) dengan kes terakhir dilaporkan pada 1992,”katanya.

Dr Dzulkefly turut meminta semua pihak untuk tidak memutar belit fakta mengenai VDPV, dengan mendapatkan maklumat yang sahih dari pihak KKM.

“Ibu bapa dan orang awam diseru untuk memberi kerjasama kepada pihak KKM bagi memastikan penularan jangkitan dapat dihentikan dan Malaysia kembali bebas polio,”katanya.

Ditanya adakah kementeriannya akan mewajibkan pengambilan vaksin, Dr Dzulkefly berkata kerajaan kini dalam usaha memastikan program imunisasi negara berjaya dilaksanakan di seluruh negara.

“Kita akan melakukan perkara itu dahulu sebelum meletakkan kewajiban mandatori bagi vaksinasi dengan memperkukuh program imunisasi negara ke seluruh kawasan terutamanya kawasan Orang Asli terlebih dahulu,” katanya. — BERNAMA


KEPALA AIR KEMAMAN: SEMBILAN MAYAT BERJAYA DITEMUKAN, SATU LAGI MASIH HILANG

CHUKAI: Sebanyak tujuh lagi mayat mangsa lemas tragedi kepala air di Jeram Air Putih, di sini berjaya ditemukan hari ini, menjadikan keseluruhan sembilan mayat mangsa telah dijumpai pasukan mencari dan menyelamat (SAR) setakat ini.

Tiga daripada daripada mayat itu disahkan identitinya sebagai Putri Aryana Umaira Karim, 4, Muhammad Haziq Ziqree Karim, 6, dan Putri Nurerina Natasya Karim, 10, manakala satu lagi mangsa masih hilang.

Ketua Polis Terengganu Datuk Mazli Mazlan berkata kesemua tujuh mayat berkenaan ditemukan di sektor A dan B di kawasan seluas 25 kilometer (km) dari lokasi kejadian.

“Kesemua mereka ditemukan antara pukul 11 pagi hingga 1 tengah hari tadi dalam keadaan tersangkut pada dahan pokok, terapung di permukaan air dan di pinggir sungai.

“Keseluruhannya, dua mayat lelaki dewasa, satu wanita dewasa, dua kanak-kanak lelaki dan dua kanak-kanak perempuan ditemukan hari ini. Bagaimanapun, empat daripada mereka masih belum dapat disahkan identiti,” katanya pada sidang media di Pusat Kawalan Operasi di Balai Polis Air Putih, di sini hari ini.

Menurutnya setakat ini, kawasan pencarian telah meliputi sebanyak 25 km daripada keseluruhan jangkaan 32 km radius operasi SAR.

Mazli berkata keadaan cuaca yang baik dengan arus sungai yang semakin perlahan membantu memudahkan operasi pencarian yang kini diteruskan bagi mengesan seorang lagi mangsa.

Semalam, media melaporkan 10 individu dengan sembilan daripadanya adalah sekeluarga berasal dari Felda Lepar Hilir, Kuantan, Pahang manakala seorang lelaki dari Batu Pahat, Johor dipercayai tunang kepada seorang daripada ahli keluarga itu telah datang ke Jeram Air Putih di sini untuk berkelah pada Sabtu, sebelum dihanyutkan arus deras fenomena itu.

Dua mayat pertama telah ditemukan orang ramai tengah hari semalam iaitu Azizah Eiyi, 40, dan anaknya Muhammad Zulqarnain Haikal Karim, 11.–AlHijrah Online


KEMASUKAN KE PREMIS TIDAK LAGI MENGIRA STATUS VAKSINASI

KUALA LUMPUR: Kerajaan menyemak semula keperluan vaksinasi lengkap untuk kemasukan ke premis.

Menteri Kesihatan, Khairy Jamaluddin berkata bermula 1 Mei 2022, kemasukan individu ke mana-mana premis adalah dibenarkan tanpa mengira status vaksinasi mereka.

“Individu yang tidak dibenarkan masuk ke premis adalah mereka yang positif COVID-19 walaupun mempunyai status vaksinasi lengkap.

“Selain itu turut tidak dibenarkan individu dalam tempoh Perintah Pengawasan dan Pemerhatian (HSO) termasuk pengembara tanpa vaksinasi lengkap yang baru tiba di Malaysia,” katanya dalam sidang media hari ini.

Oleh itu beliau menjelaskan, pemilik premis tidak lagi perlu melihat status vaksinasi pelanggan tetapi hanya menyemak sama ada pelanggan positif COVID-19 atau tidak melalui aplikasi MySejahtera. – AlHijrah Online


INDIVIDU MINUM BIR DI PUSAT KUARANTIN PERLU DIAMBIL TINDAKAN

KOTA KINABALU: Pihak berkuasa perlu mengambil tindakan tegas terhadap sekumpulan individu yang bertindak meminum bir di sebuah Pusat Kuarantin dan Rawatan COVID-19 Berisiko Rendah (PKRC) di negeri ini yang tular dalam media sosial semalam.

Presiden Kongres Kesatuan Pekerja-pekerja Dalam Perkhidmatan Awam (CUEPACS) Adnan Mat berkata, tindakan itu tidak menghormati pengorbanan petugas barisan hadapan kerana secara jelas melakukan kesalahan di kawasan digunakan sebagai kemudahan kesihatan untuk merawat pesakit COVID-19.

Beliau berkata tindakan meminum bir itu juga boleh mengundang ketidakselesaan pesakit lain yang sedang dirawat dan mungkin boleh mencetuskan masalah lain sekiranya keadaan menjadi tidak terkawal.

“CUEPACS mahu tindakan juga diambil kepada pihak terlibat yang membawa, membekal atau melepaskan minuman keras itu kepada pesakit, tindakan individu itu biadab kerana seolah-olah sedang bergembira sedangkan petugas barisan hadapan sibuk mengerah keringat menyelamatkan rakyat.

“Tindakan yang sewajarnya perlu diambil agar tiada lagi pihak lain yang berani bertindak seolah-olah petugas barisan hadapan kita sedang berseronok atau berhadapan dengan satu perkara yang remeh,” katanya menerusi kenyataan hari ini.

Adnan berkata sekiranya ada penglibatan pihak pengawal keselamatan atau petugas kesihatan sendiri dalam kejadian itu, tindakan tatatertib wajar dikenakan kerana ia mencemarkan integriti terutamanya membabitkan penjawat awam.

“Perkara ini tidak boleh dipandang remeh dan pihak berkuasa tidak perlu melindungi mereka yang bersalah. Sebagai rakyat yang bertanggungjawab, sewajarnya mereka sentiasa berdisiplin dan mematuhi peraturan apatah lagi ketika sedang mendapatkan rawatan daripada petugas kesihatan,” katanya.

Sementara itu, Pengarah Kesihatan Sabah Dr Christina Rundi ketika dihubungi berkata kes itu masih dalam siasatan dan menegaskan meminum arak tidak dibenarkan di semua PKRC.

Video tular berdurasi lebih 10 saat itu memaparkan seorang lelaki di sebuah PKRC sedang berbual  dengan individu lain sambil memegang tin bir dan turut kelihatan dua bekas berisi bir.—AlHijrah Online/ BERNAMA


JEREBU: KEMENTERIAN PENDIDIKAN DAPATKAN NASIHAT KKM JIKA SEKOLAH PERLU TUTUP

KUANTAN: Pihak sekolah diminta mematuhi garis panduan yang disediakan berikutan beberapa kawasan di negara ini telah dilanda jerebu, kata Menteri Pendidikan Fadhlina Sidek.

Beliau berkata garis panduan itu antara lain menetapkan tiada aktiviti luar boleh dilaksanakan sekiranya bacaan Indeks Pencemaran Udara (IPU) melebihi 100.

“Kita memang dah ada garis panduan dan kekal dengan ia… malah kita sering tegaskan garis panduan ini terpakai untuk semua dan mesti dipatuhi untuk elak sebarang kejadian tidak diingini,” katanya.

Beliau berkata demikian kepada pemberita selepas merasmikan Majlis Penutupan Mahrajan Al-Quran Sekolah-Sekolah Kementerian Pendidikan Malaysia Peringkat Kebangsaan 2023 di sini hari ini.

Jumlah kawasan merekodkan bacaan Indeks IPU kategori tidak sihat pagi tadi meningkat kepada 16, merangkumi sembilan negeri dengan Cheras di ibu negara merekodkan IPU tertinggi dengan bacaan 164.

Beliau berkata Kementerian Pendidikan juga akan mendapatkan nasihat dan cadangan daripada Kementerian Kesihatan Malaysia (KKM) sama ada sekolah perlu ditutup.

“Kita akan bergantung kepada nasihat KKM dari masa ke masa berkenaan cadangan untuk menutup (sekolah) atau pakai pelitup muka dan sebagainya,” katanya.

Semasa ditanya mengenai isu kekurangan guru, beliau berkata ia bersifat sementara dan pihaknya sentiasa melaksanakan unjuran bersama Suruhanjaya Perkhidmatan Pendidikan (SPP) untuk memastikan masalah itu dapat ditangani.

“Isu kekurangan guru adalah sementara dan kita baru selesai temu duga untuk pengambilan one-off selain sedang dalam proses pengambilan secara contract of service (COS) (kontrak perkhidmatan), “ jelasnya.

Media sebelum ini melaporkan, Kesatuan Perkhidmatan Perguruan Kebangsaan Malaysia (NUTP) mendakwa sekolah di seluruh negara mengalami kekurangan lebih 20,000 guru dan perlu diselesaikan segera.

Sementara itu, menyentuh mengenai Program Mahrajan Al-Quran, Fadhlina berkata acara tahunan itu disertai 688 peserta dari sekolah rendah dan menengah yang mengambil bahagian dalam 16 acara yang dianjurkan.

Beliau berkata program itu antara lain bertujuan untuk membangunkan potensi dan sahsiah pelajar selain meningkatkan keupayaan serta keberanian mereka. — AlHijrah Online


PEGAWAI POLIS DITEMUKAN MATI DENGAN KESAN TEMBAKAN DI KEPALA

SEREMBAN: Seorang pegawai polis ditemukan mati dengan kesan tembakan di kepala di Pejabat Bahagian Siasatan Jenayah (BSJD) Ibu Pejabat Polis Daerah (IPD) Rembau, semalam.

Ketua Polis Negeri Sembilan Datuk Ahmad Dzaffir Mohd Yussof berkata pihaknya menerima maklumat mengenai kes itu pada 6.30 petang dan pegawai itu ditemukan dalam keadaan berlumuran darah.

“Jenazah telah dihantar ke Hospital Tuanku Ja’afar (HTJ) di sini untuk bedah siasat.

“Kes diklasifikasikan sebagai mati mengejut dan siasatan lanjut sedang dijalankan,” katanya dalam kenyataan di sini hari ini.

Beliau meminta orang ramai tidak mengeluar apa-apa kenyataan yang boleh mengganggu siasatan polis serta menghormati keluarga si mati.–AlHijrah Online


BANYAK PERKARA DALAM WAWASAN 2020 DICAPAI: TUN MAHATHIR

KUALA LUMPUR: Walaupun Wawasan 2020 tidak mencapai sepenuhnya apa yang dirancang, namun Malaysia telah mencapai banyak kemajuan dan perubahan berbanding ketika wawasan itu dilancarkan pada 1991, kata Perdana Menteri Tun Dr Mahathir Mohamad.

“Rakyat lebih makmur, negara lebih makmur dan pembangunan sudah terlihat jelas di seluruh negara, infrastruktur yang lebih baik. Hakikatnya adalah banyak daripada Wawasan 2020 ini telah pun dicapai,” katanya dalam segmen Kool Talk di saluran radio Kool fm, pagi ini.

“Walaupun kita tidak capai sepenuhnya tetapi sedikit sebanyak kita telah capai Wawasan 2020. Kalau dibandingkan Malaysia hari ini…2020 dan Malaysia di waktu kita melancarkan wawasan ini pada 1991, kita akan lihat perbezaannya.

Dr Mahathir berkata apa yang berlaku, Malaysia belum sampai ke tahap yang boleh dikatakan sebagai negara maju kerana ada bidang-bidang tertentu yang kita masih ketinggalan.

“Dan inilah yang menyebabkan kita akui kita tidak mencapai Wawasan 2020,” katanya.

Perdana Menteri berkata Wawasan 2020 bertujuan menjadikan Malaysia sebuah negara maju, dengan mengatasi sembilan cabaran.

“Untuk menjadi negara maju ini, kita ingin mengatasi sembilan cabaran Wawasan 2020 iaitu negara yang bersatu, masyarakat berjiwa bebas, masyarakat demokratik, masyarakat bermoral dan beretika, masyarakat liberal, masyarakat progresif dan saintifik, masyarakat penyayang, masyarakat yang adil dalam bidang ekonomi serta masyarakat makmur.

“Inilah tujuan kita, yang kalau kita mencapai tujuan sembilan ini, maka kita akan dianggap sebagai negara maju selain daripada kemajuan dalam bidang lain seperti pelajaran, teknologi, sosial, ekuiti dan sebagainya,” katanya.

Dr Mahathir berharap masyarakat memahami apa sebenarnya cabaran yang digariskan dalam Wawasan 2020 itu.

“Saya harap tidak ada pihak lagi yang bercakap bahawa Wawasan 2020 ini bermakna ada kereta bermotor yang boleh terbang. Itu bukan wawasan kita, itu adalah kemajuan yang dicapai mungkin di negara lain,” katanya. — BERNAMA


VIDEO BULI: POLIS TAHAN SEMBILAN REMAJA LELAKI

GEORGE TOWN: Polis menahan sembilan remaja lelaki bagi membantu siasatan berhubung dua kejadian pergaduhan di sebuah sekolah menengah di Butterworth baru-baru ini, yang tular di media sosial sejak semalam.

Ketua Polis Pulau Pinang Datuk Khaw Kok Chin berkata mereka yang ditahan secara berasingan di sekitar Butterworth semalam terdiri daripada lapan pelajar sekolah dan seorang sudah tidak bersekolah.

“Saya mengesahkan polis menahan sembilan remaja lelaki berhubung dua video membabitkan dua kes pergaduhan dipercayai berbeza di sekolah yang sama itu, semua mereka ditahan secara berasingan semalam.

“Pegawai penyiasat (kes itu) sedang mengambil rakaman percakapan kesemua tangkapan dan kemungkinan kita akan membenarkan diberi jamin polis pada hari ini memandangkan mereka pelajar sekolah serta bawah umur,” katanya kepada pemberita di sini hari ini.

Katanya kedua-dua kes itu disiasat mengikut Seksyen 323 Kanun Keseksaan kerana mendatangkan kecederaan dan Seksyen 147 akta sama kerana merusuh.

Terdahulu tular di media sosial dua insiden pergaduhan berasingan di sekolah yang sama dan rata-rata netizen marah dengan tindakan kumpulan remaja itu.

Antaranya sebuah klip video berdurasi 32 saat memaparkan seorang murid lelaki ditumbuk dan ditendang bertubi-tubi oleh beberapa murid dipercayai berlaku dalam tandas.

Kebanyakan mereka termasuk mangsa serta sekumpulan murid yang menjadi ‘penonton’ aksi buli itu dilihat memakai pelitup muka dan berpakaian sukan.–AlHijrah Online


PALESTIN SAHKAN TUJUH KES KORONAVIRUS DI TEBING BARAT

RAMALLAH: Pihak Berkuasa Palestin semalam mengesahkan tujuh kes koronavirus di wilayah Tebing Barat yang dijajah.

Menteri Kesihatan Palestin, Mai Al-Kaileh dalam sidang akhbar semalam berkata tujuh warga Palestin disahkan positif koronavirus.

“Tujuh warga Palestin itu kini dikuarantin,” katanya dipetik agensi berita Anadolu.

Al-Kaileh berkata Pihak Berkuasa Palestin turut mengaktifkan pelan kecemasan di Bethlehem dan Jericho di wilayah Tebing Barat.

Susulan itu, semua institusi pengajian dan latihan di Bethlehem ditutup selama 14 hari.

Kesemua masjid dan gereja, termasuk Gereja Nativity di Bethlehem, juga ditutup selama dua minggu iaitu tempoh virus akan menunjukkan simptom, jika individu dijangkiti.

Kementerian Kesihatan Palestin sebelum itu mengisytihar darurat kecemasan di kedua-dua bandar wilayah Tebing barat iaitu Bethlehem dan Jericho susulan penularan koronavirus itu, malah sebuah hotel di Bethlehem turut dikuarantin.

Kementerian Kesihatan Israel turut mengesahkan keseluruhan 16 kes positif koronavirus di timur Baitulmaqdis.

Menurut data Pertubuhan Kesihatan Sedunia (WHO), wabak koronavirus atau COVID-19 tersebar di 80 negara dengan 95,000 individu dijangkiti dan meragut lebih 3,200 nyawa di seluruh dunia. — AlHijrah Online


PENGANGKUTAN AWAM PRASARANA BEROPERASI SEPERTI BIASA

KUALA LUMPUR : Semua perkhidmatan rangkaian rel transit dan bas kendalian Prasarana Malaysia Berhad (Prasarana) beroperasi seperti biasa sepanjang tempoh Perintah Kawalan Pergerakan Bersyarat (PKPB).

Ketua Hal Ehwal Media Prasarana, Azhar Ghazali berkata, pihaknya mendapati jumlah penumpang masih seperti biasa pada waktu puncak antara jam 6 pagi hingga 9 pagi.

“Sektor ekonomi yang masih dibenarkan operasi adalah faktor utamanya,” kata Azhar.

Waktu operasi tren berjalan seperti biasa dalam tempoh PKPB iaitu dari enam pagi hingga 12 tengah malam, bagi memudahkan pengguna terutama untuk pergi dan balik kerja.

Para penumpang diminta untuk melakukan penjarakan fizikal secara kendiri, dan memuat turun aplikasi MySejahtera dan mengimbas kod QR, selain daripada mematuhi SOP yang sedia ada.—AlHijrah Online


TURKIYE AKAN BUKA DUA LAGI PINTU SEMPADAN UNTUK SALUR BANTUAN KE SYRIA

ANKARA: Turkiye sedang berusaha untuk membuka dua lagi pintu sempadan bagi membolehkan penghantaran bantuan kemanusiaan kepada negara jirannya Syria yang turut dilanda gempa bumi kuat, kata Menteri Luar Mevlut Cavusoglu pada Rabu.

“Pintu sempadan Cilvegozu sudah dibuka. Kami sedang berusaha untuk membuka dua lagi pintu… Kami juga menyediakan sokongan yang diperlukan untuk bantuan sampai ke Syria,” kata Cavusoglu kepada pemberita pada sidang media bersama yang turut dihadiri Naib Presiden Turki Fuat Oktay, lapor Xinhua .

Sementara itu, Jurucakap Setiausaha Agung Pertubuhan Bangsa-Bangsa Bersatu (PBB) Stephane Dujarric berkata jalan menuju ke Lintasan Sempadan Bab al-Hawa dari Turkiye ke utara Syria mengalami kerosakan menyebabkan penghantaran bantuan ke barat laut yang dikuasai pemberontak terganggu buat sementara waktu.

Dujarric berkata PBB sedang menyediakan konvoi untuk menyeberang ke Syria tetapi itu mungkin memerlukan perjanjian baharu dengan kerajaan Presiden Syria Bashar al-Assad.

Bab al-Hawa, di seberang pintu gerbang Cilvegozu Turkiye, satu-satunya laluan untuk bantuan PBB masuk ke kawasan itu.–AlHijrah Online


307 SAMAN PELBAGAI KESALAHAN DIKELUARKAN KE ATAS PESERTA KONVOI MOTOSIKAL

IPOH: Sebanyak 307 saman telah dikeluarkan kepada penunggang motosikal yang menyertai satu konvoi atas pelbagai kesalahan dalam satu sekatan jalan raya (SJR) di Kilometer 116 Jalan Persekutuan Ipoh-Kuala Lumpur dekat Tanjung Malim hari ini.

Ketua Polis Daerah Muallim Supt Mohd Hasni Mohd Nasir berkata SJR itu dilakukan apabila pihaknya mengesan satu hantaran yang tular di laman Twitter berkaitan sekumpulan penunggang motosikal berkonvoi di Lebuhraya Utara-Selatan berhampiran Tanjung Malim.

Katanya, hasil siasatan awal pihaknya mendapati kumpulan motosikal itu bergerak secara berkumpulan dari arah utara dan selatan menuju ke sebuah restoran di Tanjung Malim.

“Polis Daerah Muallim telah menggerakkan seramai 28 pegawai kanan dan pegawai rendah polis mengadakan satu SJR di laluan berkenaan bagi tujuan pemeriksaan ke atas motosikal tersebut.

“Operasi yang bermula pukul 9 pagi hingga 4 petang itu merekodkan 307 penunggang motosikal disaman manakala lima lagi saman ke atas lain-lain kenderaan,” katanya dalam satu kenyataan hari ini.

Mohd Hasni berkata hasil pemeriksaan pihaknya mengesan pelbagai kesalahan dilakukan oleh penunggang motosikal antaranya tiada lesen memandu, cukai jalan tamat tempoh, tiada cermin sisi pandang belakang, nombor pendaftaran kenderaan tidak lengkap dan ‘fancy’ serta ubah suai ekzos.–AlHijrah Online


TV ALHIJRAH DIIKTIRAF TV ISLAM TERBAIK 2019 ASIA HALAL BRAND AWARDS

KUALA LUMPUR: AlHijrah Media Corporation (TV AlHijrah) menerima pengiktirafan bertaraf antarabangsa berikutan pencapaian cemerlang jenamanya di pentas Asia semalam.

TV AlHijrah diumumkan sebagai penyandang anugerah berprestij Asia Halal Brand Awards 2019 (AHBA) bagi kategori Anugerah TV Islam Terbaik 2019.

Acara gilang gemilang itu berlangsung di sebuah hotel terkemuka di ibu negara malam tadi.

Anugerah disampaikan Datuk KK Chua dan Datuk Dr Sirajuddin Suhaimee kepada Ketua Pegawai Eksekutif TV AlHijrah, Namanzee Harris.

“Pengiktirafan ini adalah penghargaan kepada semua kakitangan TV AlHijrah,” kata Namanzee. — AlHijrah Online


MALAYSIA, SWEDEN SETUJU TERUSKAN USAHA PERANGI ISLAMOFOBIA

KUALA LUMPUR: Malaysia dan Sweden bersetuju meneruskan usaha bersama bagi memerangi Islamofobia dan apa jua bentuk diskriminasi lain, selain meneroka pelbagai cara untuk saling bekerjasama secara toleransi, aman dan damai.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata perkara itu antara yang dipersetujui dalam pertemuannya dengan Duta Sweden ke Malaysia Dr Joachim Bergstrom pada Jumaat, susulan insiden membakar naskah al-Quran di Sweden baru-baru ini.

Katanya dalam pertemuan itu, beliau juga mengulangi kenyataan Perdana Menteri Datuk Seri Anwar Ibrahim bahawa Malaysia mengutuk dan mengecam perbuatan berkenaan, selain menggesa kerajaan Sweden untuk mengambil langkah serta tindakan sewajarnya terhadap pelaku perbuatan keji itu.

Beliau berkata tindakan itu penting bagi memastikan perkara seumpamanya tidak berulang, memandangkan kebebasan bersuara bukan bermakna kebebasan untuk menghina prinsip dan kehormatan sesebuah agama.

“Duta Sweden mengulangi pendirian berkenaan kedudukan kerajaan Sweden berhubung provokasi Islamofobia ini dan perbuatan membakar kitab suci al-Quran merupakan suatu tindakan keterlaluan dan tidak menghormati agama,” katanya dalam kenyataan di sini semalam.

Menurutnya Bergstrom juga memaklumkan kerajaan Sweden akan meningkatkan usaha membendung Islamofobia, perkauman dan diskriminasi melalui pelbagai dasar dan inisiatif dalam mengukuhkan demokrasi.

“Kerajaan Sweden akan berganding bahu di dalam negara dan peringkat antarabangsa untuk menganjurkan dialog antara agama serta keamanan pelbagai kaum,” katanya.

Mohd Na’im berkata perlembagaan kerajaan Sweden juga melindungi hak kebebasan beragama dan kebebasan bersuara dan kedua-duanya adalah perkara asas dalam demokrasi.

Rasmus Paludan, pemimpin parti pelampau kanan Denmark, Stram Kurs dibenarkan membakar al-Quran di luar Kedutaan Turkiye di Stockholm pada 21 Jan lepas yang membangkitkan kemarahan umat Islam di seluruh dunia. — AlHijrah Online


SEKOLAH DITUTUP JIKA RAMAI GURU DIKUARANTIN

TASEK GELUGOR: Sekolah-sekolah yang mempunyai bilangan besar guru dikuarantin akibat COVID-19 hingga menjejaskan operasi sekolah akan diarahkan tutup oleh Kementerian Pendidikan Malaysia (KPM).

Menteri Kanan (Pendidikan), Datuk Dr Radzi Jidin menjelaskan, keputusan penutupan sekolah-sekolah terlibat itu nanti akan berpandukan penilaian risiko dijalankan pejabat kesihatan daerah (PKD).

“PKD adalah pihak yang pakar membuat penilaian dan mereka akan meneliti secara lebih mendalam mengenainya. Jika ada tingkat, bangunan tertentu atau keseluruhan sekolah perlu ditutup, ia akan dilakukan berdasarkan arahan itu.

“Bagi pihak KPM pula, jika kami mendapati operasi sekolah boleh terjejas disebabkan sebahagian besar guru dikuarantin, maka kementerian akan melihat sama ada operasi sekolah boleh diteruskan atau ditangguh,” katanya.

Beliau berkata demikian kepada pemberita selepas menghadiri majlis penyerahan kunci Sekolah Menengah Kebangsaan Tasek Gelugor dan wang penyelenggaraan kepada 31 sekolah dalam kawasan Parlimen Tasek Gelugor hari ini.

Sebelum ini terdapat gesaan agar tindakan drastik termasuk penutupan diambil terhadap sekolah yang melaporkan kes COVID-19.

Beliau dalam pada itu menyeru warga pendidik segera mendaftarkan diri di aplikasi MySejahtera bagi mendapatkan suntikan vaksin COVID-19 memandangkan mereka antara kumpulan penting yang diberi vaksinasi. — AlHijrah Online


MALAYSIA JADI NEGARA TUMPUAN, TRANSIT PENGGANAS: MUHYIDDIN

SERDANG: Kerajaan telah meningkatkan kawalan keselamatan dan pemantauan khususnya di kawasan sempadan bagi mengelak negara ini menjadi transit kumpulan pengganas.

Menteri Dalam Negeri, Tan Sri Muhyiddin Yassin berkata, langkah itu dibuat susulan Malaysia menjadi antara tumpuan kumpulan pengganas sebagai negara transit sejak beberapa tahun kebelakangan ini.

“Kita memang tahu sejak beberapa tahun kebelakangan ini, Malaysia adalah antara negara tumpuan transit atau sebagainya yang ada kaitan dengan kumpulan pengganas dan ini telah pun disebutkan dalam laporan kerajaan AS (Amerika Syarikat) semalam.

“Tetapi apa yang penting adalah mengenai apa (langkah-langkah) yang kita lakukan di sini (Malaysia) untuk pastikan supaya elemen-elemen sebegini tidak kita biarkan.

“Sebab itu Bahagian Counter Terrorism cawangan khas PDRM (Polis Diraja Malaysia) amat penting untuk menentukan kalau ada berlaku dan sudah pun terbukti mereka terlibat kita dah ambil tindakan menahan mereka, tuduh dan sebagainya,” katanya pada sidang akhbar ketika hadir pada Hari Keluarga Kementerian Dalam Negeri (KDN) di Taman Ekspo Pertanian Malaysia (MAEPS) di sini hari ini.

Beliau berkata demikian ketika diminta mengulas mengenai laporan kerajaan AS mengenai keganasan pada tahun 2018 telah menyatakan peranan berterusan Malaysia sebagai ‘sumber dan titik transit’ bagi kumpulan pengganas seperti Islamic State (IS).

Mengulas lanjut, Muhyiddin berkata, disebabkan itu juga kerajaan terpaksa menggunakan undang-undang yang ada kaitan seperti Akta Kesalahan Keselamatan (Langkah Khas) 2012 (SOSMA) dan sebagainya untuk mengekang kegiatan pengganas di negara ini.

“(Laporan) bukti yang dinyatakan pentadbiran AS adalah satu kenyataan dan disebabkan itu kita terus memantau, mengambil langkah pencegahan dan lain-lain lagi dan ini (sememangnya) ada dalam pengetahuan kita,” katanya. — SINAR HARIAN


KERAJAAN PERPADUAN TERUS PERKASA MARTABAT SYIAR ISLAM, PEMBANGUNAN UMAT

KUALA LUMPUR: Usaha memartabatkan syiar Islam dan pembangunan umatnya terus diperkasakan di bawah Kerajaan Perpaduan menerusi pelbagai agenda yang dirangka selaras Perlembagaan Persekutuan.

Pensyarah Kanan Pusat Kajian Usuluddin dan Falsafah, Fakulti Pengajian Islam, Universiti Kebangsaan Malaysia, Dr Yusri Mohamad Ramli berkata ia dibuktikan dengan kerjasama rapat Raja-Raja Melayu dan kerajaan dalam memelihara kepentingan umat Islam menerusi Majlis Kebangsaan Bagi Hal Ehwal Agama Islam Malaysia (MKI).

Beliau berkata MKI yang dipengerusikan Sultan Selangor Sultan Sharafuddin Idris Shah dan mendapat pengawasan langsung oleh Majlis Raja-Raja, serta timbalan pengerusi merupakan Perdana Menteri Datuk Seri Anwar Ibrahim, dilihat sebagai sebuah badan syura berwibawa dan berperlembagaan.

“Perkara ini menggambarkan kerjasama rapat Raja-Raja Melayu dan Kerajaan Perpaduan yang menjadi jantung rakyat dalam memelihara kepentingan umat Islam dan mengelak Islam daripada terus dipolitikkan mahupun diancam oleh mana-mana pihak.

“Kerjasama erat raja dan kerajaan ini merupakan perlambangan bahawa tingginya kedudukan Islam di negara ini sekali gus memberi keabsahan agama Islam sebagai agama rasmi seperti termaktub dalam Perlembagaan,” katanya kepada Bernama.

Yusri berkata komitmen kerajaan untuk membangunkan umat Islam juga dapat dilihat menerusi usaha mengarusperdanakan pendidikan tahfiz menerusi Pelan Tindakan Dasar Pendidikan Tahfiz Negara (DPTN) 2.0, Garis Panduan Pengurusan Institusi Tahfiz dan peruntukan tambahan RM150 juta kepada sekolah tahfiz dan institusi pondok yang berdaftar dengan Jabatan Kemajuan Islam Malaysia (JAKIM).

Beliau melihat dasar dan bantuan kewangan itu sebagai pelaburan masa depan bagi perkembangan pendidikan tahfiz di negara ini yang antara lain dapat memastikan pusat tahfiz beroperasi dengan baik dan mempunyai kemudahan lebih selesa buat pelajar.

“Sejak puluhan tahun sebelum ini pendidikan tahfiz sering dianggap ‘kelas kedua’ dan mengharapkan bantuan kewangan pelbagai pihak untuk menguruskan pengoperasian yang mana turut memberi impak kepada keselesaan dan keselamatan pelajar.

“Namun dengan tumpuan diberikan kerajaan, kini tahfiz dilihat sebagai pemacu untuk melahirkan lebih ramai pakar agama yang turut mempunyai kemahiran yang bersesuaian dengan tuntutan semasa sekali gus melahirkan ilmuan yang berpandukan Islam,” katanya.

Pengerusi Institut Kefahaman Islam Malaysia (IKIM) Datuk Dr Muhammad Nur Manuty pula berkata Kerajaan Perpaduan begitu cakna untuk menyebarkan pendidikan Islam dan Perdana Menteri sendiri menganjurkan banyak majlis ilmu termasuk menjemput ulama dan ilmuan tersohor di Kompleks Seri Perdana, Putrajaya untuk berkongsi pengetahuan Islam.

Malah kerajaan juga pernah menganjurkan program Selawat dan Munajat Perdana di Stadium Bola Sepak Kuala Lumpur yang dihadiri lebih 15,000 orang pada awal tahun ini yang dilihat merapatkan hubungan antara rakyat, pemimpin dan ulama.

“Kesan program seumpama ini bukan sekadar menampakkan Islam sebagai simbol agama, malah menjadi pedoman yang boleh diikuti masyarakat untuk diamalkan dalam kehidupan seharian yang mana ini tujuan utama sebagai umat Islam,” katanya.

Muhammad Nur berkata komitmen kerajaan dalam memartabatkan Islam juga diterjemahkan menerusi Belanjawan 2023 dengan memperuntukkan RM150 juta bagi menyelenggara sekolah agama rakyat, sekolah tahfiz dan institusi pondok berdaftar.

Katanya kerajaan juga menaikkan elaun 35,000 guru Kelas Agama dan Fardu Ain (KAFA) sebanyak RM100 menjadikan jumlah kepada RM1,100 dengan peruntukan RM40 juta, selain sumbangan khas RM600 kepada imam, bilal, tok siak, noja, marbut, guru KAFA dan guru takmir, dengan peruntukan lebih RM40 juta. –AlHijrah Online


E-DOMPET: ASPIRASI KERAJAAN KE ARAH WARGA TANPA TUNAI

SEREMBAN: Pendigitalan ekonomi dan transformasi teknologi yang pesat terus akan menjadi pemangkin kepada kemajuan sesebuah negara, dan sudah pasti, Malaysia juga tidak terkecuali daripada perkembangan itu.

Menuju ke arah itu, kerajaan dilihat bersungguh-sungguh dalam menggerakkan usaha, termasuk menyediakan capaian teknologi 5G Malaysia bagi mengalakkan lagi rakyat membudayakan teknologi menjadi sebahagian daripada kehidupan harian.

Mewujudkan masyarakat tanpa tunai bagi negara ini meskipun dilihat masih lagi jauh ke hadapan dan memakan masa yang lama untuk direalisasikan, namun cita-cita besar kerajaan untuk menjadi negara seperti Sweden, Kanada, Jepun dan China yang merupakan antara yang berjaya mewujudkan masyarakat tanpa tunai, adalah tidak mustahil.

Inisiatif e-Tunai Rakyat yang dilancarkan pada 15 Jan lepas, merupakan antara langkah kerajaan dalam menggalakkan masyarakat menggunakan teknologi, apatah lagi di kala negara sedang melangkah ke era teknologi khususnya dalam dunia Revolusi Perindustrian 4.0 (IR4.0).

Ketua Pusat Pengajian Fakulti Pengurusan dan Perniagaan, Universiti Teknologi Mara (UiTM) Kampus Rembau, Noor Azillah Mohamad Ali berkata usaha bagi menerangkan pelbagai aspek mengenai aplikasi transaksi tanpa tunai, e-Dompet, yang semakin mendapat tempat di kalangan rakyat khususnya belia, kini perlu digandakan bagi mendedahkan golongan lain termasuk masyarakat di luar bandar mengenai manfaatnya.

“Pembayaran tanpa tunai ini adalah medium baharu yang mana kerajaan ingin membawa kepada masyarakat tanpa tunai, dan kesediaan masyarakat bukanlah secara total setakat ini, tetapi akan berlaku secara berperingkat.

“Bagi masyarakat yang berada di bandar, penerimaan itu adalah lebih tinggi berbanding masyarakat luar bandar,” katanya kepada Bernama di sini, baru-baru ini.

Menyifatkan industri e-Dompet ini akan pesat membangun pada masa akan datang, beliau berkata ini dibuktikan dengan sejumlah 42 dompet digital yang telah diluluskan oleh Bank Negara Malaysia, setakat ini.

Bagaimanapun katanya, capaian internet yang lemah khususnya di kawasan luar bandar dan pedalaman, berkemungkinan akan memberi cabaran kepada matlamat kerajaan itu.

Ketika ini, lebih daripada 10 platform e-Dompet diwujudkan seperti Boost, GrabPay, WeChat Pay, Touch n Go Wallet, Paypal dan Setel dan setiap daripadanya memiliki fungsi yang berbeza.

Merujuk kepada perangkaan Bank Negara Malaysia (BNM) mengenai jumlah transaksi dibuat melalui perbankan internet meningkat kepada 833.9 juta transaksi pada 2018 berbanding 741.9 juta transaksi pada 2017, Noor Azillah berkata sekiranya trend itu berterusan, adalah tidak mustahil untuk institusi kewangan tergugat seperti mana yang pernah berlaku di Sweden.

Sweden akan menjadi negara pertama tanpa tunai di dunia menjelang tahun 2023 dan akan mengeluarkan mata wang digitalnya sendiri pada tahun hadapan.

“Menurut hasil kajian Nielson Malaysia tahun lepas, pengguna di Malaysia telah berubah kepada penggunaan e-Dompet sebanyak lapan peratus dan apabila semakin banyak pilihan e-Dompet di pasaran yang menawarkan promosi menarik kepada pengguna, adalah tidak mustahil akan ada sedikit perubahan kepada landskap kewangan,” katanya.

Sementara itu, pemilik restoran makanan barat, A&J Burger Grill and Western Mohd Johar M. Jaffar, 37, berkata perniagaan yang diusahakan sejak lapan tahun dahulu kini terpaksa beralih arah kepada sistem tanpa tunai memandangkan ia lebih digemari pelanggan khususnya golongan muda yang cenderung kepada konsep tanpa tunai selain mereka boleh mendapat bayaran balik tunai serta ganjaran.

“Selain itu, ia juga mengurangkan risiko ketirisan daripada juruwang yang mengendalikan kaunter dan bayaran menjadi lebih mudah kerana akan terus masuk ke dalam akaun bank tanpa perlu risau risiko ragut, kecurian memandangkan tidak perlu lagi menyimpan wang tunai di restoran,” katanya yang memiliki lima aplikasi e-Dompet seperti Boost, FavePay, Touch n Go e-Wallet, GrabPay dan QR Pay Maybank.

Anak kelahiran Johor itu berkata e-Dompet juga memudahkan semua urusan transaksi pembayaran dan bergantung kepada data internet berbanding transaksi yang menggunakan kad debit atau kad kredit, yang menggunakan sistem talian, yang kadang kala kurang stabil. — BERNAMA


Hanya berjubah dan berselipar dalam salji

LEMBAH BEQAA, LUBNAN – Pelarian Syria di sini hanya menyarung jubah dan selipar ketika menghadapi musim salji dengan suhu bawah paras beku -12°C.

Jelas mereka, itu sahaja kelengkapan musim sejuk yang ada untuk bertahan dalam cuaca buruk itu.

Mereka tidak mampu mendapatkan jaket musim sejuk mahupun kasut sesuai untuk melindungi mereka daripada suhu sejuk melampau.

Tanpa perlindungan dari cuaca dahsyat ini, ada dalam kalangan kanak-kanak yang tidak mampu bertahan lalu menemui ajal kerana musim sejuk sebegini.

Lebih menyedihkan, mereka terpaksa mengharungi suhu ekstrem yang menggigit dengan hanya berlindung di dalam khemah diperbuat daripada kanvas.

Tambah malang, ada sebahagian khemah mereka musnah akibat dibadai ribut salji.

Belum dikira khemah yang runtuh akibat tidak mampu menampung berat timbunan salji di atas bumbung khemah mereka.

Salah seorang pelarian di sini yang enggan namanya didedahkan berkata, dia tinggal di kem ini seorang diri dan sudah enam tahun tidak mendengar khabar anak-anaknya di Syria.

Dia yang merupakan orang kurang upaya mengharungi musim salji buruk hanya bergantung harap pada jiran-jirannya untuk meneruskan hidup.

Katanya, jiran-jiran banyak membantunya untuk membayar sewa tanah khemah didiaminya dan menyediakan makanan untuknya.

Pernah satu ketika dia terpaksa menjual barang berharga miliknya untuk membayar segala keperluan yang mencecah LBP100,000 sebulan, lebih kurang RM273.00.


KENDERAAN PETUGAS PASANG BAHAN KEMPEN DILANGGAR

JOHOR BAHRU: Sebuah kereta yang digunakan untuk menjalankan kerja-kerja memasang bahan kempen Barisan Nasional (BN) dilanggar dari belakang di beberapa lokasi bermula di kawasan Taman Mount Austin di sini awal pagi tadi sehingga menyebabkan kerosakan di bahagian bonet dan bampar.

Setiausaha Kerja UMNO Johor Datuk Pandak Ahmad berkata sejurus dilanggar kenderaan pacuan empat roda jenis Mitsubishi Triton kira-kira 4 pagi, pemandu termasuk dua penumpang kereta jenis Proton Gen-2 itu berasa panik dan meneruskan pemanduan.

Bagaimanapun mereka terus diekori pacuan empat roda itu dan beberapa kenderaan pelbagai model lain sebelum sekali lagi dilanggar setibanya di Jalan Nibong 13, Taman Daya.

“Petugas tidak berani keluar kereta dan terus melarikan diri tetapi tetap diekori kenderaan pacuan empat roda itu dan dilanggar buat kali ketiga dari belakang apabila tiba di Adda Heights,” katanya ketika dihubungi Bernama di sini hari ini.

Beliau berkata laporan polis telah dibuat di Balai Polis Setia Indah hari ini.

Pandak turut melahirkan rasa kecewa kerana papan iklan yang menjadi bahan kempen BN di Bandar Selesa Jaya di sini dirosakkan dan dirobohkan pihak tidak bertanggungjawab awal pagi tadi.

Ketua Polis Daerah Johor Bahru Selatan ACP Raub Selamat dan Ketua Polis Daerah Iskandar Puteri ACP Rahmat Ariffin ketika dihubungi mengesahkan menerima laporan kedua-dua kejadian dan sedang menjalankan siasatan.

Sementara itu, di Taman Universiti Skudai di sini, seorang pemandu Grab ditahan kerana dipercayai membakar bendera sebuah parti politik di tepi jalan kawasan berkenaan pada 12.10 tengah malam tadi.

Timbalan Ketua Polis Daerah Johor Bahru Utara Supt Fariz Ammar Abdullah berkata siasatan mendapati lelaki berusia 32 tahun terbabit bertindak demikian atas motif peribadi dan tidak melibatkan pihak lain.

Dalam kes berasingan, Ketua Polis Daerah Kota Tinggi Supt Hussin Zamora berkata pihaknya menerima satu laporan berhubung perbuatan khianat melibatkan kain rentang sebuah parti politik yang dirosakkan di Kampung Gembut, Tanjung Sedeli, Kota Tinggi.–AlHijrah Online


TIGA BERADIK KONGSI KERJAYA SEBAGAI GURU

PEKAN: Tidak pernah merancang, semuanya hanya kebetulan. Itu kata-kata seorang daripada anak kepada peniaga Ab Rahim Kudin, 68, dan suri rumah Manisah Pandi, 63, yang kini ketiga-tiganya bergelar warga pendidik.

Anak bongsu pasangan itu, Mohd Muzammil, 29, berkata beliau dan abangnya Saiful Adli, 38, serta kakak sulung mereka Noor Hasmihan, 43, sama sekali tidak menjangkakan akan berkongsi kerjaya yang sama.

Beliau yang mula menjadi tenaga pengajar pada 2017 dan kini bertugas di Sekolah Kebangsaan Seri Terentang, di sini, berkata selepas tamat Sijil Pelajaran Malaysia, beberapa permohonan untuk menyambung pelajaran telah dibuat, namun Institut Pendidikan Guru (IPG) terlebih dahulu menawarkan tempat.

“Laluan di IPG nampaknya lebih mudah buat saya, dan alhamdulillah tahun ini sudah lima tahun bergelar seorang guru. Dahulu hanya melihat kakak dan abang bergelar cikgu, kini giliran saya pula,” katanya kepada Bernama dalam temu bual sempena Hari Guru yang disambut pada 16 Mei setiap tahun.

Berkongsi kelebihan mempunyai adik-beradik yang berkerjaya sama, Mohd Muzammil yang merupakan guru Bahasa Melayu dan seorang daripada johan Bahas Guru Peringkat Kebangsaan 2021 berkata mereka kerap bertukar-tukar pandangan terutama berkaitan pengajaran dan pembelajaran (PdP).

“Semuanya cikgu termasuk abang ipar saya, jika berkumpul adik-beradik isu yang kerap timbul selain PdP adalah berkaitan murid dan sekolah, sentiasa ada benda yang kami nak bincangkan.

“Malah, saya juga kerap bertanyakan pandangan kakak dan abang yang terlebih dahulu ‘makan garam’ dalam bidang ini,” katanya yang aktif membimbing muridnya dalam pantun sehingga bergelar juara peringkat kebangsaan tahun lepas.

Penerima Anugerah Perkhidmatan Cemerlang 2021 itu turut berkata kakaknya yang memulakan kerjaya sebagai warga pendidik pada 2004, kini bertugas sebagai guru Bahasa Inggeris di Sekolah Kebangsaan Sungai Danga, Johor Bahru, Johor.

Lebih membanggakan, Mohd Muzammil dan Saiful Adli masing-masing kini di peringkat akhir pengajian  Ijazah Sarjana Pengajian Melayu dan Doktor Falsafah (PhD) dalam bidang Pengukuran dan Penilaian Pendidikan di Universiti Malaya.

Saiful Adli, guru Pendidikan Islam di Sekolah Menengah Kebangsaan Tengku Abdullah, di sini pula berkata minat yang mendalam terhadap bidang pendidikan mendorong beliau menyambung pengajian ke tahap lebih tinggi.

“Selain itu, isteri saya yang merupakan seorang doktor gigi juga antara motivasi untuk sambung belajar. Saya percaya dengan penyelidikan juga kita mampu mendapat ilmu baharu dan berkongsi semula dengan masyarakat,” katanya yang berharap ibu bapanya bangga dengan kejayaan mereka tiga beradik.

Mengulas lanjut, beliau yang merupakan penerima Hadiah Latihan Persekutuan (HLP) biasiswa Kementerian Pendidikan (KPM) berkata antara cabaran yang dihadapinya adalah sentiasa perlu mengekalkan motivasi untuk menyiapkan penulisan penyelidikan supaya dapat menamatkan pengajian dalam tempoh ditetapkan.

“Apabila sambung pengajian di peringkat ini, kita perlu banyak membaca dan harus melakukannya bersungguh-sungguh,” kata bapa kepada dua anak itu yang menyambung pengajian secara sepenuh masa.

Dalam pada itu, kedua-dua beradik berkenaan turut berharap anak didik mereka dapat mengadaptasi ilmu yang dipelajari ketika di sekolah dalam kehidupan seharian sejurus meninggalkan alam persekolahan.–AlHijrah Online


LELAKI BAKAR, BUNUH TEMAN WANITA HAMIL BERDEPAN HUKUMAN MATI

SUNGAI BESAR: Seorang lelaki dihadapkan ke Mahkamah Majistret di sini hari ini, atas pertuduhan membunuh seorang wanita hamil minggu lepas.

Tertuduh yang berusia 20 tahun itu mengangguk faham selepas pertuduhan terhadapnya dibacakan di hadapan Majistret Siti Hajar Ali, namun tiada pengakuan direkodkan kerana kes bunuh berada di bawah bidang kuasa Mahkamah Tinggi.

Lelaki itu didakwa melakukan kesalahan bunuh terhadap seorang wanita berusia 21 tahun di Jalan Benteng Laut, Jalan Sungai Limau, di sini pada kira-kira 8.30 malam, 22 Mei, sehingga 8 pagi 23 Mei lepas.

Pertuduhan dibuat mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Kes dikendalikan Pengarah Pendakwaan Selangor Ku Hayati Ku Haron manakala tertuduh diwakili peguam Khairul Anuar Kashim dan Muhammad Nor Tamrin.

Khairul Anuar memohon agar kes itu dipindahkan ke Mahkamah Tinggi secepat mungkin namun Majistret Siti Hajar berkata beberapa dokumen perlu diserahkan oleh pihak pendakwaan kepada mahkamah terlebih dahulu.

Siti Hajar menetapkan 3 Ogos ini untuk sebutan semula kes.

Terdahulu, tertuduh yang memakai kemeja-T kuning tiba di pekarangan mahkamah diiringi beberapa anggota polis dari Jabatan Penyiasatan Jenayah (CID) pada 8.55 pagi.

Media sebelum ini melaporkan perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh secara kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini, 22 Mei lepas.

Ketua Polis Daerah Sabak Bernam Supt Agus Salim Mohd Alias dilaporkan berkata suspek yang merupakan bekas penuntut kolej membawa mangsa menaiki kereta dan bertengkar dengan wanita itu, sebelum mangsa dipukul di kepala lantas dibunuh di lokasi berkenaan sekitar 10 malam.–AlHijrah Online


MUSLIM MINORITI LAOS

HANYA MEMILIKI DUA BUAH MASJID DI LAOS. NAMUN 600 MASYARAKAT ISLAM DI NEGARA ITU TETAP MENJALANI IBADAH PUASA DENGAN PENUH ISTIQOMAH.

WARTAWAN FARHAH RUSLAN YANG BERKUNJUNG KE NEGARA YANG MEMILIKI POPULASI MUSLIM PALING RENDAH DI ASIA TENGGARA ITU MENYELAMI CABARAN UMAT ISLAM DI SANA SEBAGAI MASYARAKAT MINORITI.


BAPA DITAHAN PUKUL, UGUT BUNUH ANAK PEREMPUAN

KUALA LUMPUR: Polis menahan seorang lelaki kerana disyaki memukul dan mengugut bunuh anak perempuannya berusia 15 tahun.

Ketua Polis Daerah Petaling Jaya ACP Fakhrudin Abdul Hamid berkata suspek berusia 58 tahun yang bekerja sebagai pembantu restoran itu ditahan di Lembah Subang, Selangor pada 10.30 malam, Jumaat lepas, setelah pihaknya menerima laporan daripada remaja itu pada 1.18 tengah hari, hari yang sama.

“Siasatan awal mendapati suspek telah mengugut menggunakan sebilah parang pemotong daging dan memukul mangsa menggunakan tali pinggang,” katanya dalam kenyataan hari ini.

Beliau berkata kejadian itu dipercayai berpunca daripada mangsa yang leka bermain telefon pintar hingga lewat malam selain sifat bapanya yang panas baran.

Fakhrudin berkata polis turut merampas sebilah parang pemotong daging berukuran kira-kira 33 sentimeter.

Suspek direman empat hari bermula semalam hingga Selasa ini bagi membantu siasatan mengikut Seksyen 3(1)(a) Akta Kanak-Kanak 2001. –AlHijrah Online


PAHANG KOMITED JAYAKAN KERJASAMA MALAYSIA-CHINA

Menteri Besar Pahang,Datuk Seri Adnan Yaakob

KUANTAN, 1 Jun – Kerajaan Pahang komited untuk menjayakan kerjasama antara Malaysia dan China terutama yang melibatkan projek Taman Industri Kuantan Malaysia-China (MCKIP). Menteri Besar Datuk Seri Adnan Yaakob berkata salah satu pendekatan yang diambil pihaknya adalah dengan memberikan kelulusan segera kepada projek berkaitan kedua-dua negara.

“Kita akan berikan kerjasama untuk memastikan MCKIP berjaya menjadi sebuah kawasan pelaburan berdaya saing dengan memberikan kelulusan secepat mungkin terhadap projek berkaitan. “Ini secara langsung akan menggalakkan pertumbuhan ekonomi dan hubungan yang erat bagi kedua-dua pihak,” katanya ketika berucap pada majlis makan malam promosi bersama Malaysia-China, di sini malam tadi. Hadir sama, Timbalan Gabenor Wilayah Autonomi Guangxi Zhuang, Zhang Xiaoqin.

Adnan berkata perbincangan juga akan diadakan dari semasa ke semasa dan beliau sendiri akan menyertai delegasi Pahang ke Nanning, China pada September depan.

“MCKIP melibatkan sektor yang besar antaranya pembuatan, industri keluli, automotif dan plastik. Banyak peluang pekerjaan dapat dicipta selain memberi manfaat kepada syarikat kecil dan sederhana di sini. “Lebih penting ia memberi impak yang besar bukan sahaja di Pahang, bahkan Terengganu, Kelantan dan Mersing, Johor,” katanya.

Sementara itu, Zhang Xiaoqin berkata beliau amat berbesar hati dengan kerjasama tersebut selain kagum dengan budaya Malaysia terutama di Pahang yang memiliki pelbagai kaum dan budaya.

“Baru-baru ini kita menyambut Hari Qinzhou di Kuantan yang mempersembahkan seni dan kebudayaan masing-masing, sekali gus mengeratkan lagi hubungan antara kedua-dua bandar. “Kami berharap kita mampu bersama berkembang dari segi ekonomi, budaya dan pembuatan menerusi MCKIP, bagi memajukan dua negara ini,” katanya.

BERNAMA


TILMIZ ADAM TERSINGKIR MINGGU KETIGA AKADEMI QURRA’

KUALA LUMPUR: Langkah Tilmiz Adam dalam program Akademi Qurra’ terhenti pada minggu ketiga.

Tilmiz Adam atau Adam Hakimi Khairulnizam, 19, merupakan pelajar di bawah Mudarris Ammar Mukhlis.

Selain Tilmiz Adam, Tilmizah Dr Noor Aini atau Noor Aini Abdullah, 40, turut diumum sebagai salah seorang peserta yang mencatat markah terendah untuk minggu ini.

Susulan penyingkiran Tilmiz Adam, ini bermakna empat Tilmizah dan enam Tilmiz akan meneruskan perjuangan di pentas Akademi Qurra’ pada minggu hadapan.

Minggu lalu Tilmizah Syahirah atau Nur Ain Syahirah Shaifullah, 21, menjadi peserta pertama tersingkir dalam program realiti itu.

Sementara itu, Tilmiz Saifullah atau Saifullah Khanip Rofli, 19, telah memenangi Anugerah Alunan Terindah pada minggu ketiga.

Tilmiz Saifullah membawa pulang hadiah wang tunai RM500 dan sebuah rehal.–AlHijrah Online


AGONG, RAJA PERMAISURI SOLAT SUNAT AIDILFITRI DI MASJID NEGARA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan menunaikan solat sunat Aidilfitri di Masjid Negara, di sini hari ini.

Pasangan diraja itu berangkat tiba di masjid berkenaan pada pukul 8.15 pagi diiringi Perdana Menteri Datuk Seri Anwar Ibrahim.

Solat sunat dipimpin Imam Besar Masjid Negara Ehsan Mohd Hosni itu turut disertai anggota Jemaah Menteri serta Timbalan Menteri bersama pasangan dan orang awam.

Ini kali kedua Yang di-Pertuan Agong menunaikan solat sunat itu di luar dari Istana Negara.

Tahun lepas, Seri Paduka menunaikan solat sunat Aidilfitri di Masjid Wilayah Persekutuan setelah dua tahun baginda melakukannya di Istana Negara berikutan pelaksanaan Perintah Kawalan Pergerakan (PKP) di seluruh negara.

Khutbah Aidilfitri bertajuk “Aidilfitri Lebih Bererti” dibacakan Ehsan, antaranya menyeru umat Islam agar memanfaatkan keberkatan Aidilfitri untuk memperbaiki hubungan persaudaraan sesama anggota masyarakat.

Selain itu, umat Islam turut diseru untuk menyemai perasaan saling menyayangi, menghormati antara satu sama lain, toleransi dan hidup dalam kesepaduan yang utuh bagi membangunkan negara secara holistik.

Sebelum berangkat pulang, Al-Sultan Abdullah dan Tunku Azizah berkenan meluangkan masa beramah mesra dan bersalaman dengan jemaah.

Perdana Menteri turut meluangkan masa beramah mesra dan bersalaman dengan jemaah.

Seri Paduka berdua kemudian berangkat meninggalkan masjid pada 9.15 pagi diikuti Anwar dan Jemaah Menteri serta Timbalan Menteri.–AlHijrah Online


TANGGUH IBADAH UMRAH WAJAR DARI SUDUT FIQAH

KUALA LUMPUR: Keputusan kerajaan menangguhkan perjalanan mengerjakan ibadah umrah bermula 8 Januari ini adalah wajar dari sudut fiqah, khususnya dalam mengekang penularan COVID-19 varian Omicron.

Pengarah Pusat Kajian Pengurusan Pembangunan Islam (ISDEV) Universiti Sains Malaysia (USM), Prof Madya Dr Shahir Akram Hassan berkata, kerajaan boleh membuat keputusan seperti itu dengan mengambil kira kemudaratan bakal dihadapi semasa mengerjakan umrah dan risiko selepas kembali ke tanah air meskipun ada pihak mempertikaikannya kerana Arab Saudi tidak mengambil tindakan sedemikian.

“Dari sudut fiqah, kerajaan boleh menghalang (perjalanan umrah) walaupun ada yang mempertikaikan sekiranya Arab Saudi tidak bertindak sedemikian. Pada masa ini, kerajaan ambil kira (kemudaratan) dan buat keputusan ini.

“Selain itu, dalam menunaikan ibadah umrah ini, jemaah seharusnya berpegang kepada konsep takdir dan rezeki…kalau ia belum sampai, ia tidak akan sampai. Pada masa sama, kita mahu rapat dengan Allah SWT, sama ada bukan di Makkah atau Madinah, Insyaallah kita sudah dapat taqwa Allah SWT di Malaysia dengan kita reda dan mungkin ambil inisiatif untuk bantu mangsa banjir ketika ini,” katanya seperti dilapor BERNAMA.

Berkongsi pendapat sama, Pensyarah Fakulti Syariah dan Undang-Undang Universiti Sains Islam Malaysia (USIM), Prof Madya Dr Nik Rahim Nik Wajis menyokong usaha tersebut dengan melihat kepada fahaman mazhab Shafie yang menjadi ikutan di Malaysia berkenaan keperluan menunaikan ibadah umrah.

“Memang mazhab Shafie mengatakan umrah itu wajib, tapi wajib sekali seumur hidup. Namun, ia boleh ditangguhkan dan tidak perlu serta-merta. Percayalah, Allah SWT mengetahui niat dan kesungguhan kita yang dah belanjakan duit tiket, hotel dan sebagainya walaupun mungkin kita tidak dapat ke sana,” katanya.

Menurut Nik Rahim, banyak dalil yang boleh diutarakan berkenaan larangan Allah SWT kepada hambaNya untuk memudaratkan diri sendiri seperti sepotong ayat al-Quran yang melarang kita mencampakkan diri ke dalam kebinasaan.

Berasaskan maqasid syariah yang mewajibkan umat Islam memelihara nyawa, Nik Rahim berkata, penangguhan tersebut wajar dibuat kerana mengikut kes sebelum ini, wujud kemungkinan tinggi bakal jemaah dijangkiti sekiranya menjalani umrah ketika ini.

“Jadi kalau kita ke sana juga, maka kita telah melanggar perintah tersebut,” katanya.

Sementara itu pakar kesihatan awam (epidemiologi dan biostatistik) dari Universiti Putra Malaysia (UPM), Prof Madya Dr Malina Osman menyifatkan usaha menangguhkan sementara perjalanan berkenaan sebagai tepat pada masanya memandangkan langkah pencegahan Omicron perlu dilaksana secepat mungkin.

Dr Malina berkata, ini terutama apabila penularan Omicron di peringkat global menunjukkan pola peningkatan mendadak dan beliau bimbang trend sama berlaku di Malaysia.

“Sebab berdasarkan pengalaman, penularan jangkitan Omicron lebih pantas berbanding Delta, jadi keputusan kerajaan adalah perkara yang dialu-alukan di negara kita,” katanya.

Dalam masa sama, beliau mengingatkan orang ramai agar tidak mengambil ringan terhadap jangkitan Omicron kerana varian itu turut memberi kesan mudarat yang sama seperti Delta.

“…terutamanya mereka yang berada di usia kelompok 60 tahun ke atas yang mempunyai penyakit komorbiditi. Mereka yang berisiko boleh mendapat komplikasi serius,” katanya.

Dr Amalina turut menyarankan agar para jemaah umrah atau pelancong diberi keutamaan mendapat suntikan dos penggalak kerana individu yang diberi dos itu kurang berisiko menerima dan menyebarkan virus COVID-19 tanpa mengira jenis varian berbanding mereka tidak divaksinasi.—AlHijrah Online / BERNAMA


SUAMI ISTERI MAUT JATUH BANGUNAN HOTEL

BENTONG: Sepasang suami isteri ditemui maut selepas dipercayai terjatuh dari tingkat 20 bangunan hotel di Genting Highlands di sini, Selasa lalu.

Ketua Polis Daerah Bentong, Superintendan Zaiham Mohd Kahar, berkata pihaknya menerima laporan berhubung kejadian itu jam 9.46 malam, 16 Mei lalu.

“Hasil siasatan awal mendapati suami isteri berkenaan masing-masing berusia 37 tahun dari Taiping, Perak, datang ke Genting Highlands pada 11 Mei lalu dan mendaftar masuk di sebuah bilik hotel di Genting Highlands.

“Pemeriksaan rakaman kamera litar tertutup (CCTV) di hotel berkenaan mendapati bermula dari tarikh kedua-dua mangsa mendaftar sehingga tarikh kejadian didapati tiada sesiapa melainkan mereka keluar masuk bilik terbabit,” katanya dalam kenyataan, hari ini.

Zaiham berkata, pemeriksaan dilakukan juga mendapati tiada sebarang unsur jenayah dalam kes terbabit.“Berdasarkan hasil laporan bedah siasat dilakukan mendapati punca kematian lelaki terbabit adalah ‘massive hemothorex’ manakala isterinya pula disebabkan kecederaan parah di kepala.

“Orang ramai dinasihatkan tidak membuat sebarang spekulasi berhubung kejadian itu. Sebarang maklumat boleh disalurkan dengan menghubungi Bilik Gerakan Ibu Pejabat Polis Daerah (IPD) Bentong di talian 09-2222222 untuk tindakan lanjut,” katanya. –AlHijrah Online


JAWI SARAN ANJUR SOLAT HAJAT, DOA SELAMAT UNTUK KESEJAHTERAAN MALAYSIA PADA MALAM MENJELANG 2022

KUALA LUMPUR: Semua masjid, surau Jumaat dan surau di Wilayah Persekutuan (WP) Kuala Lumpur, Putrajaya dan Labuan disarankan menganjurkan solat hajat dan doa selamat pada Jumaat, 31 Disember selepas solat maghrib.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata, menjelang ketibaan tahun baharu 2022, penganjuran solat hajat, bacaan Yasin, tahlil dan doa selamat adalah bagi memohon perlindungan Allah SWT dan kesejahteraan negara Malaysia.

“Marilah kita semua berdoa agar Allah SWT melimpahkan keamanan dan kemakmuran yang berpanjangan kepada negara Malaysia tercinta serta memelihara negara daripada segala musibah, bencana dan penularan wabak penyakit berbahaya.

“Zahirkanlah sifat kesyukuran di atas nikmat kurniaan Allah SWT dengan mengekalkan suasana keharmonian, kesepaduan dan keprihatinan dalam kehidupan bermasyarakat,” katanya dalam kenyataannya, hari ini.—AlHijrah Online


ISU KG BARU: PENDUDUK BERI DUA PILIHAN

KUALA LUMPUR: Majoriti penduduk di Kampung Baru di sini akan menerima tawaran baharu yang bakal diumumkan kerajaan pada Khamis ini sekiranya harga pembelian itu dinaikkan antara RM1,200 hingga RM1,500 bagi satu kaki persegi.

Pengerusi Persatuan Penduduk Kampung Pindah, Zainal Fredrick Zakaria berkata, beliau yakin rata-rata penduduk di situ akan menerima tawaran berkenaan jika kerajaan menetapkan harga yang signifikan bagi pembelian tersebut.

Beliau berkata, kerajaan seharusnya serius dalam membuat tawaran berhubung pembelian tanah berkenaan bagi membolehkan isu itu dapat diselesaikan segera.

“Menteri Wilayah Persekutuan, Khalid Abdul Samad sebelum ini menyatakan harta orang Kampung Baru terbenam di dalam tanah. Kalau betul terbenam, bagilah tawaran yang betul supaya harta itu dapat timbul,” katanya kepada Sinar Harian semalam.

Mengulas lanjut, Zainal berkata, pihaknya mempunyai dua opsyen yang boleh digunakan oleh kerajaan dalam menentukan tawaran bagi pembelian tanah di Kampung Baru.

Menerusi opsyen pertama, Zainal berkata, sekiranya kerajaan bertegas untuk mengekalkan tawaran pembelian dengan nilai RM850 berdasarkan syarat pemilikan tanah di bawah Malay Agricultural Settlement (MAS), maka ia seharusnya dibuat secara pajakan selama 99 tahun dan bukannya melalui pegangan bebas.

“Ini kerana di masa hadapan kerajaan berhak dan boleh menukar status ini. Jadi ia tidak adil di mana tawaran pembelian yang diberikan kepada penduduk sebelum ini hanyalah dinilai berdasarkan harga sekatan tanah rizab Melayu.

“Jadi tawaran ini hanya adil sekiranya dibeli secara pajakan 99 tahun ditambah dengan bayaran keuntungan sebanyak 30 peratus dan bayaran nilai harta rumah kepada penduduk. Jadi jumlah keseluruhan adalah RM1,205 bagi satu kaki persegi.

“Seperti semua tahu, projek ini akan melibatkan banyak pihak seperti pemaju, arkitek, konsultan, pembekal dan pihak-pihak lain yang akan mendapat keuntungan. Disebabkan itulah penduduk juga mahukan bayaran keuntungan sebanyak 30 peratus ini,” katanya.

Selain itu, Zainal berkata, kerajaan juga mengambil tanah di situ melalui pegangan bebas dengan tawaran pembelian tanah bernilai RM3,000 bagi satu kaki persegi mengikut saiz dan lokasi.

“Kemudian penduduk akan memberi potongan harga sebanyak 50 peratus kepada kerajaan dan nilai pembelian itu akan menjadi sekitar RM1,500.

“Dan mungkin kerajaan juga boleh tambah sikit bagi bayaran nilai harta rumah kepada penduduk,” katanya.

Pada 21 September lepas, Khalid mengumumkan kerajaan akan menawarkan RM850 bagi setiap kaki persegi dalam pengambilan tanah untuk pembangunan semula Kampung Baru.

Bagaimanapun, sebahagian besar penduduk berpendapat tawaran harga itu tidak setimpal memandangkan lokasi strategik penempatan itu dan meminta kerajaan mengkajinya semula.

Pada 6 Oktober lepas, Dr Mahathir memberitahu sidang media bahawa tanah Kampung Baru akan dijual kepada agensi kerajaan untuk dibangunkan, bukan pihak lain.

Beliau berkata, agensi kerajaan itu pula akan membantu para pemilik tanah berkenaan membangunkan Kampung Baru tanpa mengabaikan ciri-ciri asal lokasi berkenaan. — SINAR HARIAN


HELIKOPTER POLIS TERHEMPAS DI INDONESIA: SATU MAYAT DITEMUKAN, 3 LAGI MASIH HILANG

JAKARTA: Pasukan penyelamat menemukan satu mayat setakat ini dalam insiden helikopter polis terhempas di Kepulauan Bangka Belitung, sehari selepas pesawat itu terputus hubungan.

Helikopter itu membawa empat penumpang dan misi mencari masih diteruskan di pantai timur Pulau Belitung untuk mengesan mangsa yang masih hilang.

Pesawat itu berlepas pada Ahad dari wilayah Kalimantan Tengah menuju ke wilayah Kepulauan Bangka Belitung apabila ia terputus hubungan akibat cuaca buruk.

“Penyelamat menemukan mayat di perairan Manggar pagi ini,” kata jurucakap polis Bangka Belitung A. Maladi dalam satu kenyataan.

Beliau berkata nelayan di kawasan itu menemukan tiga headrest dengan lambang pasukan operasi udara polis Indonesia pada Ahad petang.–AlHijrah Online


KABINET PERPADUAN BERTERASKAN ASAS KUKUH, BINA SEMULA NEGARA – PAKAR PERLEMBAGAAN

KUALA LUMPUR: Pembentukan Kabinet Kerajaan Perpaduan oleh Perdana Menteri Datuk Seri Anwar Ibrahim dilihat tepat dan bersesuaian berteraskan asas yang kukuh dalam membina semula negara.

Pakar Perlembagaan Datuk Dr Wan Ahmad Fauzi Wan Husain berkata pemilihan menteri-menteri adalah berdasarkan hieraki dalam parti, pengalaman dan kepakaran masing-masing.

“Di peringkat pertama Anwar telah melakukan langkah yang betul dengan membenarkan parti yang menyertai Kerajaan Perpaduan ini untuk menamakan calon mereka sendiri.

“Adakah wajar sekiranya apabila beliau membentuk Kerajaan Perpaduan, (beliau) tidak menyerahkan budi bicara (mereka) yang menganggotainya? Perkara ini adalah pendekatan yang boleh mengelakkan “politicking dalam parti,” katanya dalam program Ruang Bicara yang disiarkan Bernama TV malam ini.

Wan Ahmad berkata sekiranya Anwar memilih mana-mana calon tanpa melihat hieraki dalam parti berkenaan, sudah pasti akan mengakibatkan berlakunya pergolakan dalam parti itu.

“Di manakah konsep kesetiaan kepada pimpinan parti. Oleh itu pemilihan dibuat untuk mengukuhkan kestabilan, dan saya melihat pendekatan ini lebih menghormati kepada hieraki dalam parti berkaitan,” katanya.

Sementara itu, Ahli Majlis Perniagaan dan Perindustrian Kebangsaan Malaysia (NCCIM) Datuk Dr AT Kumararajah berkata pemilihan ahli Kabinet Kerajaan Perpaduan itu adalah kerana mereka mampu membawa kestabilan kepada ekonomi.

“Saya pasti ramai yang mahu melihat Perdana Menteri kita mengemudi negara ini dengan pengalaman dan kepakarannya apabila melihat portfolio beliau yang pernah menjadi Menteri Kewangan dahulu.

“Pelantikan beliau sebagai Menteri Kewangan diharap dapat memberi kesan kepada pasaran domestik dan pelaburan. Ini kerana cabaran ekonomi pada tahun 2023 adalah tinggi dan perlukan pengalaman beliau sekurang-kurangnya untuk dua tahun. Pembentangan bajet juga memerlukan seseorang yang berpengalaman bagi mengimbangi semua pemegang taruh,” katanya. — AlHijrah Online


PESARA RUGI RM46,000, KAD ATM DICURI PASANGAN SUAMI ISTERI

KUALA LANGAT: Seorang pesara kerajaan kerugian RM46,000 selepas kad ATM miliknya digunakan pasangan suami isteri untuk membeli sebuah telefon bimbit berjenama.

Tindakan pasangan itu bagaimanapun terbongkar selepas perbuatannya berjaya dirakam kamera litar tertutup (CCTV) di kedai telefon tersebut.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata, siasatan dijalankan selepas mangsa yang juga pesara kerajaan berumur 62 tahun membuat laporan polis sejurus menyedari kad ATM bank miliknya ditukar dan digunakan individu tidak dikenali.

“Siasatan mendapati , kejadian berlaku pada 25 Mac lalu, kira-kira jam 10 pagi apabila mangsa cuba mengeluarkan wang daripada ATM di sebuah bank di Banting dan kad tersebut telah tersangkut.

“Seorang lelaki yang tidak dikenali mangsa kemudian menawarkan membantu mengeluarkan kad ATM tersebut sebelum diserahkan kepada mangsa,” katanya dalam kenyataan hari ini.

Mangsa kemudiannya ke bank kira-kira jam 9.30 pagi pada Isnin dan mendapati wang miliknya gagal dikeluarkan, katanya.

“Mangsa kemudian merujuk masalah tersebut di kaunter bank dan mendapati kad tersebut bukanlah miliknya.

“Semakan akaun mangsa turut mendapati terdapat 23 transaksi yang digunakan melibatkan RM46,000,” katanya.

Ujar Ahmad Ridhwan, siasatan polis turut mengesan satu rakaman CCTV di sebuah premis menjual telefon di Kapar yang menunjukkan pasangan suami isteri yang dipercayai suspek terlibat sedang berurusan membeli sebuah telefon bimbit berjenama menggunakan kad ATM milik mangsa.

“Siasatan dijalankan di bawah Seksyen 4 Akta Jenayah Komputer 1997,” katanya.—AlHijrah Online


PENGURANGAN TOL: MENGIMBANGI KESEJAHTERAAN & PERBELANJAAN RAKYAT

KUALA LUMPUR: Kerajaan sedang melakukan apa yang terbaik bagi mengimbangi kesejahteraan dan meningkatkan kebajikan rakyat, walaupun ia sendiri dalam kekangan kewangan, apabila mengurangkan kadar tol sebanyak 18 peratus bagi Lebuhraya PLUS Malaysia Bhd.

Ketua Ahli Ekonomi Bank Islam Malaysia Bhd  Dr Mohd Afzanizam Abdul Rashid berkata ini ditambah pula dengan peningkatan kos sara hidup yang terus memberikan implikasi negatif kepada pendapatan sebenar di kalangan isi rumah Malaysia.

“Seterusnya, pengurangan 18 peratus dalam kadar tol adalah langkah terbaik walaupun perbelanjaan tol di kalangan rakyat Malaysia, secara umum, adalah rendah berbanding dengan makanan dan minuman,” katanya kepada Bernama hari ini

Bagaimanapun, pengurangan tol bermakna kos pengangkutan yang lebih rendah untuk perniagaan.

“Oleh itu, adalah penting untuk memastikan manfaat kos pengangkutan yang lebih rendah yang dinikmati oleh perniagaan, akhirnya akan sampai ke tangan pengguna,” katanya.

Kerajaan perlu membuat penguatkuasaan ketat memandangkan perniagaan diketahui agak sukar untuk berkongsi pengurangan kos mereka dengan pengguna.

“Walaupun kita tidak boleh menjangkakan kuantum yang sama dalam pengurangan, sekurang-kurangnya perniagaan harus mampu untuk menampung pengangkutan mereka dan tidak akan mempunyai sebab bagi meningkatkan harga lagi. Kita hanya mahu kestabilan dalam harga,” kata Mohd Afzanizam.

Sementara itu, Profesor Kanan Fakulti Ekonomi dan Perniagaan Universiti Malaysia Sarawak, Prof Datuk  Dr Shazali Abu Mansor mencadangkan bahawa model perniagaan tol ini tidak seharusnya dibuat berasaskan keuntungan, sebaliknya ia perlu ditukar yang mana, sesiapa menggunakan lebuh raya, manfaat akan kembali kepada rakyat.

“Sekurang-kurangnya ia dibuat bagi meliputi kos (lebuh raya)… daripada berpegang kepada model lama yang menekankan keuntungan, sama seperti caj air dan elektrik,” katanya.

“Melainkan kita menukar model kepada konsep bukan keuntungan dan ia turut diguna pakai ke atas kesemua utiliti awam… Saya berfikir ia adalah konsep yang sangat baik, model operasi bukan berasaskan keuntungan tetapi berdasarkan kepada meliputi kos penyelenggaraan,” katanya.

Shazali berkata secara psikologi, pengurangan 18 peratus dalam kadar tol tidak akan memberikan banyak faedah kerana orang ramai memilih pengurangan yang lebih drastik.

“Tidak mengapa jika ada keuntungan yang sedikit kerana wang itu boleh digunakan untuk perkara lain. Jika kerajaan mampu mengurangkan lagi, orang ramai akan mempunyai lebih banyak pendapatan yang boleh dibelanjakan untuk perkara lain, kerana kita mahu faktor lain dalam ekonomi turut bergerak.

“Lebih banyak wang yang dipegang oleh rakyat, adalah lebih baik,” katanya.

Menurut Shazali lagi, keuntungan ke atas barangan tertentu, sebagai contoh, telekomunikasi, yang mana syarikat telekomunikasi mengaut keuntungan berbilion ringgit, perlu dilihat semula, semua ini adalah barang keperluan seperti air, elektrik, telekomunikasi dan jalan raya.

Keputusan kerajaan untuk mengurangkan kadar tol sebanyak 18 peratus akan menyaksikan, contohnya, kadar tol di Lebuhraya Utara-Selatan dikurangkan daripada 13.6 sen setiap kilometer (km) kepada 11.15 sen setiap km, yang lebih rendah daripada kadar tol pada 1999 iaitu sebanyak 11.24 sen setiap km.

Dengan kadar tol baharu ini, perjalanan dari Jalan Duta (Kuala Lumpur) ke Alor Setar (Kedah) akan menelan kos sebanyak RM 45.50 berbanding dengan caj sebelumnya iaitu sebanyak RM55.50, manakala dari Jalan Duta ke Skudai di Johor akan menelan belanja RM38.50 berbanding dengan RM47 sebelum ini.

Keputusan mengenai kadar tol tersebut dibuat di Mesyuarat Kabinet pada 15 Jan dan Pejabat Perdana Menteri dalam satu kenyataan berkata bahawa langkah itu juga selaras dengan pengumuman yang dibuat semasa pembentangan Bajet 2020.

Lebih penting lagi, pengguna lebih raya PLUS boleh yakin bahawa tidak akan ada peningkatan kadar tol bagi 38 tahun berikutnya sehingga konsesi berakhir pada 2058.

Ini disebabkan tempoh konsesi bagi semua lebuh raya PLUS telah dilanjutkan selama 20 tahun dari 2038 ke 2058 bagi memastikan PLUS akan dapat menjalankan aktiviti penyelenggaraan dan operasi lebuh raya tanpa bergantung kepada kerajaan. — BERNAMA


KTMB SEDIA TREN TAMBAHAN SEMPENA PRN, CUTI SEKOLAH

KUALA LUMPUR: Keretapi Tanah Melayu Berhad (KTMB) menyediakan dua perkhidmatan tambahan tren elektrik (ETS) bagi laluan Padang Besar-KL Sentral-Padang Besar sempena Pilihan Raya Negeri (PRN) dan cuti sekolah akan datang.

KTMB dalam kenyataan hari ini memaklumkan perkhidmatan tambahan itu akan beroperasi selama tiga hari bermula 11 hingga 13 Ogos untuk PRN dan 10 hari bermula 25 Ogos hingga 3 Sept sempena cuti sekolah.

Tren tambahan itu menawarkan sejumlah 8,190 tiket yang akan mula dijual pada 10 pagi esok.

“Setakat hari ini, tiket perkhidmatan ETS sedia ada telah 68 peratus dijual.

“Bagi memudahkan orang ramai pulang ke kampung halaman, KTMB sekali lagi menawarkan tren ETS tambahan terutamanya mereka yang akan pulang mengundi di  Pulau Pinang dan Kedah,” menurut kenyataan itu.

Para pengguna disarankan membuat pembelian tiket melalui aplikasi KTMB Mobile (KITS) atau laman sesawang KTMB.

Suruhanjaya Pilihan Raya (SPR) menetapkan hari pengundian PRN di Kedah, Kelantan, Terengganu, Pulau Pinang, Selangor dan Negeri Sembilan pada 12 Ogos manakala pengundian awal pada 8 Ogos.–AlHijrah Online


DEMONSTRASI KETIKA PANDEMIK BERISIKO CETUS KLUSTER BAHARU

KUALA LUMPUR: Demonstrasi #LAWAN yang diadakan di Kuala Lumpur pagi tadi berkemungkinan akan mewujudkan kluster baharu jangkitan COVID-19 di Malaysia.

Menurut Pakar Virologi Universiti Sains Malaysia (USIM) Profesor Madya Dr Yahya Mat Arip, perhimpunan tersebut mempunyai peratusan yang tinggi dalam penyebaran virus maut itu dalam kalangan peserta.

Ikuti laporan penuh Berita Alhijrah 31 Julai 2021.—AlHijrah Online


MAHKAMAH TOLAK PERMOHONAN PEKEBUN DURIAN RAUB

KUANTAN: Mahkamah Tinggi Kuantan hari ini menolak permohonan pendengaran kes semakan kehakiman yang difailkan 204 pekebun durian di Raub bagi mengetepikan notis pengosongan tanah yang dikeluarkan kerajaan Pahang terhadap mereka sebelum ini.

Keputusan itu dibuat Hakim Datuk Zainal Azman Ab Aziz selepas berpuas hati dengan hujah pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva.

Choon Jern yang ditemui media berkata, keputusan itu dibuat berdasarkan dua alasan iaitu pertama, notis-notis pengusiran yang dikeluarkan oleh kerajaan negeri bukan merupakan keputusan atau tindakan yang berada di bawah lingkungan semakan kehakiman.

Mahkamah turut menolak permohonan pekebun untuk meneliti skim yang diberikan Lembaga Kemajuan Perusahaan Pertanian (LKPP) dan Royal Pahang Durian Resources.

Hal ini kerana notis-notis pengusiran bukan keputusan yang boleh dicabar di bawah bidang kehakiman.

Ahli Dewan Undangan Negeri (ADUN) Tras, Chow Yu Ui pula berkata, pihaknya kecewa dengan keputusan mahkamah namun akan mengambil keputusan untuk membuat rayuan keputusan di Mahkamah Rayuan.

Pada 1 Ogos lalu, kerajaan Pahang bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat hilang hasil cukai tanah dari kebun haram termasuk di kawasan hutan simpan.

Antara kawasan dusun durian di Raub yang terbabit ialah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.– AlHijrah Online


KES COVID-19 TERUS MENINGKAT DI 10 NEGARA ARAB

ANKARA/BEIRUT: Pihak berkuasa kesihatan di beberapa negara Arab mengesahkan kes baharu dan kematian akibat koronavirus pada Rabu, demikian laporan agensi berita Anadolu.

Kementerian Kesihatan Kuwait memaklumkan ia merekodkan 28 kes baharu menjadikan keeluruhan 317 kes di negara itu.

Tujuh lagi pesakit didiscaj daripada hospital menjadikan jumlah keseluruhan 80 kes sembut di Kuwait.

Di Lubnan, Kementerian Kesihatannya melaporkan 16 kes baharu menjadikan keseluruhan 479 kes jangkitan dengan tujuh dalam keadaan kritikal.

Angka kematian di negara itu kini mencecah 14 kes apabila pihak berkuasa mengesahkan dua lagi kes maut.

Enam individu didiscaj daripada hospital menjadikan keseluruhan 43 pesakit telah sembuh.

Pihak berkuasa di Iraq melaporkan seorang maut dan sembilan kes jangkitan baharu. Angka kematian meningkat kepada 51 kes dengan keseluruhan 804 kes jangkitan.

Di Arab Saudi, Kementerian Kesihatannya mengumumkan 157 kes baharu menjadikan keseluruhan 1,720 kes jangkitan koronavirus. Enam lagi maut menjadikan keseluruhan 16 kematian akibat wabak itu.

Kementerian Kesihatan Maghribi pula mengesahkan 37 kematian dilaporkan di negara itu dengan jumlah individu dijangkiti kini mencecah 638 kes termasuk 21 kes baharu.

Jumlah pesakit yang sebuh di negara itu adalah 26 kes.

Kementerian Kesihatan Algeria pula mengesahkan 14 lagi maut akibat koronavirus termasuk seorang Ahli Parlimen, menjadikan keseluruhan 58 maut di negara itu.

Negara itu kini merekodkan 61 kes jangkitan koronavirus.

Kementerian Kesihatan Mesir pula mengesahkan enam kes maut baharu menjadikan keseluruhan 52 kematian di negara itu dengan jumlah 179 kes jangkitan koronavirus.

Angka kematian di Tunisia pula mencecah 12 kes selepas pihak berkuasa mengesahkan dua lagi maut akibat wabak itu.

Kementerian Kesihatan Tunisia berkata 423 kes jangkitan direkodkan di negara itu dengan lima lagi pesakit telah didiscaj daripada hospital.

Kementerian Kesihatan Qatar melaporkan kes jangkitan meningkat kepada 835 kes dengan 71 pesakit telah sembuh.

Setakat ini, negara itu mencatat dua kes maut akibat koronavirus.

Menteri Kesihatan Jordan, Sa’ad Jaber berkata negara itu merekodkan empat kes baharu, menjadikan keseluruhan 278 kes koronavirus.

Pihak berkuasa di Jordan setakat ini mencatatkan lima kematian akibat wabak penyakit itu.

Muncul di Wuhan, China pada Disember lalu, virus yang dikenali sebagai COVID-19 itu kini menular di sekurang-kurangnya 176 negara dan wilayah di seluruh dunia.

Angka kematian global kini mencecah 46,809 kes dengan 932,605 kes jangkitan dan 193,777 kes sembuh, demikian menurut data Universiti Johns Hopkins berpangkalan di Amerika Syarikat.

Koronavirus menyerang saluran pernafasan dan berpotensi menyebabkan radang paru-paru yang membawa maut.

Bagaimanapun kebanyakan kes mengalami simptom biasa dan sembuh kecuali warga emas dan mereka yang mempunyai sejarah penyakit kronik yang berisiko tinggi. – Terjemahan AlHijrah Online


EXCO PAHANG ANTARA 10 MAUT NAHAS PESAWAT TERHEMPAS DI ELMINA

KUALA LUMPUR: Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Seri Johari Harun antara 10 mangsa terkorban dalam nahas pesawat terhempas di Elmina, Shah Alam.

Difahamkan Johari yang juga Ketua UMNO bahagian Bentong dalam penerbangan dari Langkawi ke Lapangan Terbang Sultan Abdul Aziz Shah (LTSAAS) Subang.

Dalam pada itu, Ahli Parlimen Bentong, Young Syefura Othman memuat naik ciapan mengucapkan takziah atas kehilangan Allahyarham.

“Pada petang ini, satu berita tergempar membabitkan nahas pesawat ringan di Elmina, Shah Alam. Amat mendukacitakan apabila melibatkan seorang kawan saya, Allahyarham Datuk Seri Johari Harun, EXCO Pahang yang juga ADUN Pelangai di bawah Parlimen Bentong.

“Saya amat bersedih dengan kehilangan ini. Baru sahaja dua hari lepas, saya bersama Allahyarham Datuk Seri Jo berbincang berkenaan pembangunan di Bentong dan Pelangai yang akan direncanakan kelak,” katanya dalam satu ciapan di X, hari ini.

Terdahulu Ketua Polis Selangor Datuk Hussein Omar Khan mengesahkan seramai 10 lelaki dipercayai warga tempatan maut dalam kejadian pesawat terhempas di Elmina, Shah Alam.–AlHijrah Online


SOSIALISASIKAN IBADAH DALAM RUMAH KETIKA “LOCKDOWN”

OLEH: MUHAMMAD AMMAR HARITH IDRIS

Penularan pandemik yang belum berakhir memberikan isyarat bahawa setiap individu perlu meluangkan lebih banyak masa di rumah masing-masing. Rumah bukan sahaja menjadi tempat berlindung, berehat, ruang privasi bagi diri sendiri dan ahli keluarga, malah ia turut menghadirkan ketenangan dalam diri. Pada masa yang sama, ia juga berfungsi sebagai pusat pendidikan terawal bagi setiap individu sejak selepas mereka dilahirkan. Bermula dari kecil lagi, ibu bapa merupakan insan pertama yang mendidik anak-anak mereka di rumah dengan nilai-nilai keagamaan dan kebudayaan setempat sehinggalah mereka berjaya menempatkan diri dalam lingkungan masyarakat sekeliling. Justeru, proses mendidik, menerap dan menyesuai nilai-nilai oleh ibu bapa ini dikenali sebagai sosialisasi yang berlaku di peringkat primer.

Dari aspek keagamaan, antara peranan ibu bapa apabila bersama anak-anak mereka adalah mendidik mereka untuk menghayati kehidupan sebagai umat Islam. Hal ini termasuklah juga mengajar mereka mengenai kewajipan beribadah kepada-Allah SWT. Dari segi praktisnya, masyarakat Melayu mula mendidik anak-anak mereka mengenai ibadah sejak dari awal usia lagi. Antaranya menunaikan solat fardu lima waktu, melatih untuk berpuasa di bulan Ramadan, menghafaz doa-doa yang ringkas seperti doa makan, menghantar ke kelas-kelas pengajian al-Quran, solat berjemaah, menghadiri program-program keagamaan dan pelbagai lagi. Proses internalisasi nilai-nilai agama dan cintakan ibadah ini amat penting dalam usaha membentuk jati diri umat Islam yang mentaati perintah syarak serta menghormati budaya masyarakat di sekelilingnya.

Walau bagaimanapun, penularan pandemik COVID-19 telah menjejaskan pelbagai perkara. Persekitaran masjid dan surau yang berfungsi sebagai agen sosialisasi ibadah di peringkat sekunder juga dilihat terbantut. Banyak aktiviti ibadah yang sebelum ini berpusat di masjid dan surau terpaksa ditangguhkan buat sementara waktu. Rentetan senario itu, ia telah membangkitkan perasaan bercampur baur dalam kalangan umat Islam. Sesetengah daripada kita berasa sedih dan kecewa kerana melihat rumah Allah tidak dibuka sepenuhnya. Begitu juga dengan kebimbangan terhadap generasi muda yang semakin berjauhan daripada masjid. Bahkan, proses sosialisasi ibadah kalangan kanak-kanak turut terkesan.

Dalam konteks ibadah di musim pandemik ini, limitasi kehadiran ke masjid dan surau tidak sewajarnya menjadi asbab utama yang melunturkan roh ibadah dalam kalangan umat Islam. Hal ini kerana, pelaksanaan ibadah tidak hanya terbatas di tempat-tempat yang tertentu sahaja. Walhal, ia boleh dilaksanakan di mana-mana muka bumi Allah yang luas ini termasuklah dari dalam rumah.

Pada masa inilah sebenarnya kita mempunyai tempoh yang khusus untuk mendidik isteri dan anak-anak kita mengenai nilai-nilai agama. Hayatilah semula sirah Rasulullah SAW sewaktu baginda mula-mula diutuskan sebagai seorang Rasul. Fasa pertama perjalanan dakwah baginda bermula dari dalam rumah apabila mula menyampaikan wahyu kepada isteri dan ahli keluarga terdekat. Kemudian, Rasulullah berdakwah pula kepada para sahabat dengan mengumpulkan mereka di rumah Al-Arqam bin Abi al-Arqam secara rahsia selama beberapa tahun. Sirah ini menunjukkan betapa rumah juga berperanan menjadi pusat mendidik dan menerapkan nilai-nilai Islam.

Sejajar dengan itu, orang-orang yang bertaqwa di sisi Allah ialah mereka yang tetap menghormati dan menghidupkan syiar Islam walau di mana sahaja mereka berada. Firman Allah Ta’ala:

“Demikianlah (ajaran Allah); dan sesiapa yang menghormati Syiar-syiar ugama Allah maka (dia lah orang yang bertaqwa) kerana sesungguhnya perbuatan itu satu kesan dari sifat-sifat taqwa hati orang mukmin.”

(Surah al-Hajj: 32)

Rasulullah SAW juga berpesan agar menghidupkan rumah masing-masing dengan aktiviti-aktiviti ibadah serta tidak membiarkannya suram dan sunyi seperti tanah perkuburan. Sabda baginda :

“Janganlah menjadikan rumah kamu seperti perkuburan, sesungguhnya syaitan lari daripada rumah yang dibaca padanya surah al-Baqarah”.

(Riwayat Muslim: 780)

Oleh yang demikian, syariat Islam amat menitik beratkan kepada umatnya supaya terus menghidupkan ibadah walaupun di rumah masing-masing. Meskipun masjid mempunyai nilai signifikan yang tersendiri sebagai syiar Islam, namun ia tidak bererti pelaksanaan ibadah hanya tertumpu di sana sahaja. Bahkan, Rasulullah SAW juga menghidupkan rumah baginda sendiri dengan amal ibadah. Contonya semasa di bulan Ramadan, Rasulullah juga menunaikan solat terawih di rumah baginda setelah bersama para sahabat di masjid.

Sehubungan itu, rumah secara tidak langsung telah menggalas seketika tugas masjid dan surau sepanjang fasa “lockdown” ini. Ibu bapa berperanan mewujudkan suasana ibadah di dalam rumah. Amalan solat fardu berjemaah sesama ahli keluarga perlu dilaksanakan dengan lebih kerap kerana ia berupaya mempertautkan hati antara satu sama lain selain menyumbang kepada kesihatan mental individu. Lebih-lebih lagi ketika sedang dilanda musibah ini, ibu bapa wajar mengajak sekali anak-anak mereka untuk menunaikan solat sunat hajat bagi memohon perlindungan dan keselamatan daripada Allah SWT. Antara ibadah lain adalah bersama-sama melazimi puasa sunat pada setiap hari Isnin dan Khamis. Begitu juga dengan berpuasa sunat hari Arafah menjelang bulan Zulhijjah nanti.

Di samping itu, majlis zikir dan bacaan al-Quran di dalam rumah juga jangan dilupakan. Antaranya meneruskan tradisi membaca surah Yasin dan tahlil pada setiap malam Jumaat. Di samping dapat menyerikan rumah dengan amal ibadah, pada masa yang sama ia juga dapat melatih anak-anak untuk terbiasa dengan membaca al-Quran, berzikir dan berdoa. Tambahan pula, dalam era Revolusi Industri 4.0 (IR4.0) ini, aplikasi-aplikasi seperti Zoom, Google Meet, Cisco Webex dan lain-lain membolehkan kita meneruskan amalan ini secara maya. Secara tuntasnya, rumah telah menjadi tempat ibadah utama sepanjang fasa “lockdown”. Ibu bapa wajar memainkan peranan penting untuk menanam rasa cintakan agama dan ibadah dalam diri anak-anak mereka. Lebih-lebih lagi ketika berdepan cabaran getir COVID-19, umat Islam perlu menghidupkan rumah mereka dengan amal ibadah sebagaimana mereka bersungguh-sungguh mengimarahkan masjid dan surau. Ia sekaligus membantu menstabilkan kembali emosi, memberikan ketenangan jiwa serta menguatkan aspek spiritual mereka terutamanya dalam mendepani tuntutan hidup yang sangat mencabar ketika ini.

Penulis adalah Pegawai Penyelidik, Pejabat Mufti Wilayah Persekutuan, Jabatan Perdana Menteri

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAYI MAUT: POLIS TAHAN PENGASUH TASKA WARGA ASING

KUALA LUMPUR: Seorang wanita warga asing yang bekerja sebagai pengasuh di sebuah taska di Kota Damansara dekat sini ditahan polis semalam, susulan kematian seorang bayi perempuan berusia dua bulan di premis itu, Selasa lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata wanita berusia lingkungan 40-an itu ditahan selepas pihaknya menerima laporan daripada pegawai perubatan yang merawat mangsa.

“Suspek yang bersuamikan seorang lelaki tempatan itu ditahan di Ibu Pejabat Polis Petaling Jaya semalam selepas hadir memberi keterangan di sana.

“Buat masa ini polis telah merakam keterangan tiga individu termasuk ibu bapa mangsa dan akan memanggil pemilik taska bagi memastikan sama ada pusat asuhan berkenaan berlesen atau tidak,” katanya ketika dihubungi Bernama hari ini.

Beliau berkata wanita itu dibebaskan dengan jaminan polis selepas dirakam keterangan dan kes disiasat mengikut Seksyen 31(1) (a) Akta Kanak-Kanak 2001.

Mohamad Fakhrudin berkata punca kematian masih belum diketahui dan pihaknya sedang menunggu hasil bedah siasat.

“Buat masa ini kita tumpu siasatan mengikut seksyen berkenaan dan akan lihat keperluan terhadap seksyen lain, bergantung kepada hasil bedah siasat,” katanya.–AlHijrah Online


AKTA 342 MASIH DIGUNA PAKAI DALAM ORDINAN DARURAT

KUALA TERENGGANU: Akta Pencegahan dan Pengawalan Penyakit Berjangkit 1988 (Akta 342) masih diguna pakai Kementerian Kesihatan Malaysia (KKM).

Menurut Ketua Pengarah Kesihatan, Tan Sri Dr Noor Hisham Abdullah, akta tersebut dapat membantu dalam tempoh pelaksanaan Ordinan Darurat.

Jelasnya, akta yang diwartakan sejak tahun 1988 itu masih lagi dalam proses untuk pindaan berikutan jumlah kompaun maksimum yang diperuntukkan hanya RM1,000.

“Akta 342 masih digunakan, dalam masa yang sama kita masih mengikut Akta Darurat yang membantu bagi pelaksanaan akta tersebut.

“Contohnya, sijil amalan, yang dikhususkan untuk doktor atau jururawat di sesuatu tempat, kita gunakan ordinan darurat yang membenarkan mereka berkhidmat di tempat-tempat lain mengikut keperluan,” katanya selepas pertemuan dengan Menteri Besar Terengganu, Datuk Seri Ahmad Samsuri Mokhtar di Wisma Darul Iman, hari ini.

Terdahulu, KKM sudah menyerahkan draf pindaan Akta 342 kepada Peguam Negara bagi mengkaji semula kadar kompaun terhadap individu yang melanggar prosedur operasi standard (SOP) pencegahan COVID-19.

Dalam pada itu, Ketua Polis Negara Tan Sri Abdul Hamid Bador sebelum ini mencadangkan kenaikan nilai kompaun ingkar SOP Perintah Kawalan Pergerakan (PKP) susulan peningkatan drastik kes positif harian COVID-19.

Abdul Hamid berkata, setiap minggu ribuan saman yang dikeluarkan melibatkan kesalahan tidak mengamalkan penjarakan sosial.–AlHijrah Online